Уфққа ботган тақдирлар\nУфқни ҳеч кузатганмисиз? Унинг рангин туси ортида алам, қайғу, бардош, мардлик, садоқат, ғирромлик, қўрқоқлик, айрилиқ, висол ва ҳижрон яширин...\nСаид Аҳмад — ўз даврининг қалами ўткир, сўз сеҳргари каби моҳир ёзувчиси. Турмушнинг аччиқ-чучугини хўп тотган, аниқроғи, ҳаётнинг кутилмаган зарбалари, синовларига дуч келган адиб асарларида ўша ҳақиқатлар нафаси уфуриб туради. Унинг ажойиб асарларидан бири — «Уфқ». Иккинчи жаҳон уруши ва ундан кейинги йиллар ҳаётини акс эттирган мазкур трилогия 1967 — 1974 йилларда ёзилган бўлиб, халқимиз бошига тушган оғир мусибатлар ва ўзбек элининг мардонавор курашлари тасвирланган. Асар қаҳрамонлари Икромжон, Жаннат, Азизхон, Лутфиниса, Низомжон ва Дилдорларнинг тақдирига бефарқ қарай олмайсиз. Йиғласа — йиғлайсиз, кулса — куласиз, улар билан бирга изтироб чекасиз...\nБолаларча беғубор ва самимий Азизхоннинг соф муҳаббати уни буюк ишлар қилишга ундайди. Ўзига хос латофат соҳибаси бўлган Лутфиниса акасининг қаҳр ва ғазабидан эрта сўнади. Бахтнинг соясини кўриб, ўзини тутишга улгурмай, ёруғ дунёдан кўз юмади. Катта Фарғона каналини қазишда буюк жасорат кўрсатган Азизхоннинг бошига тушган бу аламли қайғу унинг ҳаётга бўлган муҳаббатини совутади. Дунё гўзаллигини Лутфиниса кўзлари билан кўрган Азизхон учун энди ҳаёт мазмунсиз, бегона... Бироқ у тақдирнинг бешафқат ҳазилига муносиб жавоб берди. Қирқ беш кун давомида қазилган каналдан зилол сув оқа бошлади. Йўқ, бу оддий сув эмас, Азизхон ва Лутфиниса муҳаббатида тобланган, ундан куч олган ва мана шу севги қиссасининг қанчалар соф ва оташин эканини ўзида намоён этган сув...\nАгар ҳаётда ҳамма нарса биз ўйлагандек кечганида, балки қаллоблар, қалб озорлари бўлмасди. Икромжонни умри давомида қилган машаққатли меҳнати эмас, ғам-ғусса адо қилди. Ўз фарзандининг тетапоя қилганини, чинқириғини эшитмаган она — Жаннат ва Икромжонга Турсунбой суюкли ўғил бўлди. Жаннат уни еру кўкка ишонмай катта қилди. Икромжоннинг қалби тўла орзу-умид — бир кун келиб ўғли унинг давомчиси, фахр-ифтихори бўлишини истади. Афсуски, буларнинг барчаси сароб бўлиб чиқди. Бу сароб Жаннатни аро йўлда қурбон қилди. Икромжоннинг қалбини кемириб, юзларига иснод тўрларидан ўргимчак инидек ажинлар туширди.\nИккинчи жаҳон уруши. Қанчадан-қанча инсонларнинг бошини еган қирғин. Уларни ўз кўзи билан кўрган қорачиқлар бахтли кунида ҳам қувончдан порламайди. Доим маҳзуну дилхун. Бу маҳзунлик уруш йилларида қолган яралардан, айрилиқ азобида аланга олган юракдан, ўз кўзи билан минглаб одамлар танасидан юрт учун сизилиб чиққан қонларни кўрганидан. «Қора хат» олиб, уни ўқиб, юм-юм йиғлаган кўзлар, қорачиқларга қувонч қайтармиди...\nИкромжонни урушдан қочган қўрқоқ ўғил дарди қийнади.\nБу ўртада эса барча учун суюкли бўлган Зириллама қишлоғи раисининг ўғлидан «қора хат» келади. Хотиним бу дарднинг изтиробини кўтара олмайди, деб унга ошкор қилмади. Ягона фарзандидан жудо бўлди. Ҳатто ўғлини кафанлаш, тупроққа қўйиш ҳам насиб қилмади. Йўқ, у дод-вой солиб йиғламайди, дардини ошкор қилмайди, қилолмайди. У раис, агар у шундай йўл тутса, қолганлар нима қилсин? Бегона юртларда қонга беланган тана, оёқ остида хор бўлган ўғли учун аза очишга ҳам ҳаққи йўқ.\nАҳд-паймон қилган ёрини акасига унашилганини билган Низомжон уйдан бош олиб чиқиб кетди. Балки болакай ёш бўлгани учун келажакда уни қандай синовлар кутаётганини билмагандир. Тақдир шамоли уни Икромжоннинг этаги остига ташлади. Низом куйиб, чандиққа айланган яраларга бироз бўлса-да, малҳам бўлди. Ўзини Икромжон ва унинг қишлоғи учун фидо қилди. Эвазига тақдир уни меҳрибон ота, суюкли ёр, доимий бошпана ва фарзандлар билан сийлади.\nДунёга келиб фақатгина яхши умр йўлдош тополган Жаннат. Фарзандларининг ҳеч бири унга вафо қилмади. Турсунбой эса, онасининг ўлимига ягона сабабчи кас бўлди. Фарзандим деб жонини берган, оқ ювиб, оқ тараган боласи, ўлимини кино кўргандек томоша қилишдан бошқа ҳеч нарсага ярамади. Йўқ, Турсунбой ўйлайди, у аҳмоқ эмас! У фақат овқат ейишни ўйлайди. Қизиқ, бундай инсонни одам сафига қўшиш мумкинмикан? Ҳатто ҳайвонлар ҳам ота-онасига меҳрибон бўлади. Жаннат ўз исми билан жаннати аёл бўлди. Бироқ оналик бахтини фидо қилиб, унга жавоб олмаган бахтиқаро она бўлди...\nУфқ бўсағасида... Бу паллага етганда ҳамма бошдан ўтганларини бирма-бир эслайди. Йўқотганларини қумсайди, соғинади. Умид қилганларини уфқ олиб келган янги тонглардан кутади.\nАсарга сўнгги нуқтани қўйгач, Саид Аҳмад қаҳрамонларидан узр сўраган экан. Уларни бунчалар қийнагани ва азобли синовга ташлагани учун. Бу қаҳрамонлар билан бирга яшаган китобхон эса, уларни узоқ вақтгача унутолмайди. Эсласа, юраги оғрийди, қорачиқлар намланади. Бироқ у ёш кўзда қалқиб, юзни силаб тушишига-да ботинолмайди. Чунки уфқ олиб келган янги кунда кўзёшга ўрин йўқ. Бу аччиқ ва изтиробли хотиралар ўтмиш қаърига кўмилган. Юракдаги дардлар бугунги тинчлик нашидасини татиб, унут бўлгандек, гўё.\nАммо қора кунлар ўтмиш қаъридан овоз бериб туради. Бу товушни тинглаб хотиралар жонланади. Юраклар увишади...\nАсар поёнида эса, ўқувчи қалбида бир тугун қолади: ўша қаҳрамонлар ўрнида мен, бўлганимда-чи? Қуёшим қай тарафга ботарди? Уфқнинг ранги-туси қандай бўларди?


Коронавируснинг енгил даражасида дори воситаларисиз организмнинг ўзи касалликни енгиши мумкинми? - zarnews.uz\n➖ томоқни тез-тез турли эритмаларда чайиб туриш, кунига камида 8 марта;\n➖ кун давомида 3-4 литрдан ортиқ суюқлик ичиш;\n➖ соғлом овқатланиш, овқат рационида мева ва сабзавотларнинг бўлиши;\n➖ С витаминига бой маҳсулотлар: лимон, наъматак, малина чойларни ичиш, болғор қалампири, пиёз ва кўкатлар истеъмол қилиш;\n➖ шу билан бирга, тез-тез нафас гимнастикалари, енгил юриш ва машқларни бажариб туриш тавсия этилади.\nБу ҳақда АОКАда ўтказилган брифингда Коронавирусга қарши кураш штаби аъзоси Севара Убайдуллаева маълумот берди.\nТеглар: коронавирус соғлом овқатланиш


Давлат раҳбари Шавкат Мирзиёев билан Ўзбекистондаги сув омбори аварияси оқибатларини муҳокама қилди\n3 Май 11:00\nNUR-SULTAN. Kazinform – Қозоғистон Республикаси Президенти Қасим-Жомарт Тоқаев Ўзбекистон Республикаси Президенти Шавкат Мирзиёев билан телефон орқали мулоқот қилди, деб хабар беради Ақорда матбуот хизмати.\nСуҳбат чоғида Қозоғистон Президенти Ўзбекистоннинг Сирдарё вилоятидаги Сардоба сув омбори тўғонининг бузилиши оқибатларини бартараф этиш борасидаги саъй-ҳаракатларини юқори баҳолади ҳамда қардош ва дўстона ўзбек халқига ёрдам беришга тайёрлигини билдирди.\nШавкат Мирзиёев Қасим-Жомарт Тоқаевга қўллаб-қувватлагани учун миннатдорчилик билдирди ва авария Қозоғистон жанубидаги бир қатор аҳоли пунктларига зарар етказганидан афсусдалигини билдирди. Шу муносабат билан, Ўзбекистон Президенти тошқиндан зарар кўрган ҳудудларни тиклашни жадаллаштириш бўйича қўшма чоралар кўриш ниятида эканлигини билдирди.\nДавлатлар раҳбарлари ҳозирги вазиятдан келиб чиқадиган барча масалаларни тезкорлик билан ҳал этиш учун икки мамлакат ҳукуматлари даражасида келишилган ҳолда иш олиб бориш муҳимлигини таъкидладилар. Томонлар, шунингдек, икки мамлакатнинг COVID-19 тарқалишининг олдини олиш бўйича самарали ва тизимли чора-тадбирларидан мамнунлик изҳор этдилар.\nШу билан бирга, томонлар пандемиянинг Қозоғистон ва Ўзбекистон ўртасидаги савдо-иқтисодий муносабатларга салбий таъсирининг олдини олиш учун икки томонлама ҳамкорликни фаоллаштириш зарурлигини таъкидладилар. Хусусан, қишлоқ хўжалиги, машинасозлик, енгил саноат ва бошқа соҳаларда экспорт салоҳиятини ошириш мақсадида қўшма корхоналар очиш ҳақида келишувга эришилди.\nҚозоғистон томони ташаббуси билан ўтган суҳбат самимий ва дўстона руҳда ўтди.


РАССОМ БИЛАН УЧРАШУВ » "Bulung‘ur hayoti" gazetasi\nРАССОМ БИЛАН УЧРАШУВ\nGazeta: admin Қўйилган сана: 20-12-2021, 10:38 Рукун: ТАЪЛИМ Кўрилди 0\nБугунги шиддаткор давр талабидан келиб чиққан ҳолда ўқувчиларнинг адабиёт, мусиқа ва рассомчилик каби санъат турларига бўлган қизиқишини орттириш ва иқтидорларини намоён қилиш мақсадида туманимизнинг барча умумтаълим мактабларида турли соҳа вакиллари билан ижодий учрашувлар ўтказилмоқда. Жорий йилнинг 15 декабрь куни туман ХТБ тасарруфидаги 53-умумтаълим мактабида ҳам ана шундай ижодий учрашувлардан бири ташкил этилди.\nМактабда давлатимиз раҳбарининг бевосита ташаббуслари билан жорий этилган беш ташаббуснинг биринчи йўналиши ижросини таъминлаш мақсадида сўзсиз санъат тури бўлмиш – рассомчилик бўйича “Баркамол авлод” мактаби директор ўринбосари, Республика миқёсида ўтказилиб келинаётган турли кўрик-танловлар ғолиби, рассом Тошмурод Ўсаров билан ижодий учрашув бўлиб ўтди.\nТадбир таълим масканида узоқ йиллардан буён ўқувчиларга расм фанидан сабоқ бериб келаётган Мусаввар Ҳотамова раҳбарлигида ташкил этилган “Ёш рассомлар” тўгараги аъзолари чизган ижодий ишлар намойиши билан бошланди. Сўнг мураббий ҳаваскор рассомлар ишлаган ишларга баҳо бериб, кўпчилик ишлар муаллифларини “Баркамол авлод” мактабига таклиф этди. Бу ўқувчиларни ҳам, уларнинг устозини ҳам жуда қувонтирди. Мўйқалам билан ишлашнинг турли усулларини ўргатган меҳмоннинг:\n– Сизлар келажакда етук рассом бўлмасликларинг мумкин. Аммо санъатга қизиққан инсондан ёмонлик чиқмайди, - деган сўзлари йиғилганларда катта таъсурот қолдирди. Юнон ранг тасвир оламининг намоёндаларидан Константин Федорович айтганидек, расм – сўзсиз қўшиқ. Бу учрашув, унда айтилган сўзлар қалбида мана шундай қўшиққа иштиёқи бўлган ўқувчиёшларга катта амалий кўмак бўлди десак хато бўлмайди.\nИжодий маданий ишлар бўйича тарғиботчиси.\nБЎЛАЖАК РАССОМЛАР УСТОЗИ


Қонун бор, энди болалар ҳуқуқи ҳимояланадими?\nЎзбекистон Олий Мажлисининг Қонунчилик палатаси бола ҳуқуқлари тўғрисида қабул қилган икки қонундан бири “Энг ёмон кўринишдаги бола меҳнатидан фойдаланишни тақиқлаш ва уни бартараф этиш чора-тадбирлари тўғрисидаги конвенциясини ратификация қилиш тўғрисида”дир.\nБу конвенция 1999 йилда Халқаро меҳнат ташкилотининг Женевада ўтган 87-сессиясида қабул қилинган эди. Орадан тўққиз йил ўтгач, Олий Мажлис томонидан ҳам бу ҳужжат тасдиқланди. Бу эса бундан буён Ўзбекистон халқаро конвенция талабларини ҳаётга тадбиқ этишни расман ўз зиммасига олганини англатади.\nЎзбекистонлик ҳуқуқ ҳимоячиси Ёдгор Турлибеков фикрича, ўзбек парламенти томонидан бу ҳужжатнинг ратификация қилиниши халқаро босим натижасидир. Чунки Ўзбекистонда пахта йиғим -теримида болалар меҳнатидан оммавий тарзда мажбурий фойдаланиш ҳолати Европа ҳамжамиятида катта шов-шувга сабаб бўлган, бунинг оқибатида Европанинг бир қанча йирик савдо ширкатлари ўзбек пахтасидан тайёрланган маҳсулотларни сотиб олишга блйкот эълон қилган эди.\n“Йирик корпорация ва компаниялар Ўзбекистон пахта маҳсулотларидан ўзини олиб қочиши, уни ишлатмасликка қарор қилиши Ўзбекистонни қандайдир ваҳимага солганга ўхшайди”,- деди Ёдгор Турлибеков.\nХалқаро конвенциянинг Олий Мажлис томонидан тасдиқланиши Ўзбекистон бундан буён пахта теримида болалар меҳнатидан фойдаланмаслигини англатадими?\nОлий Мажлис депутати Муҳаммадюсуф Тешабоевнинг ўзбек матбуотига конвенциянинг қабул қилиниши борасида берган маълумотидан бу саволга жавоб олиб бўлмайди. Ғарб давлатларидан бирида яшаётган ўзбекистонлик ҳуқуқ ҳимоячиси Надежда Отаева эса бу саволга “ҳозирча йўқ”, деб жавоб беради.\n“Менимча, кейинги икки йил мобайнида ҳам бола меҳнатидан фойдаланилади. Лекин бу жараён ҳар қачонгидан кўра яширинроқ тарзда амалга оширилади”,- дейди Надежда Отаева.\nҲуқуқ ҳимоячиси ўз сўзларининг тасдиғи сифатида айрим рақамларни келтирди.\n“2000 йилда бир тонна пахта 1000-1200 доллар атрофида эди. Ҳозир эса бир тонна пахтани Ўзбекистонда 700 долларга сотиб олиш мумкин. Бундан кўриниб турибдики, Ўзбекистон ҳукумати пахта таннархини тушириш сиёсатини юритмоқда. Бу сиёсатни эса болалар меҳнатидан фойдаланмасдан амалга ошириб бўлмайди. Бундан ташқари, Ўзбекистонга халқаро конвенция талабларини ҳаётга тадбиқ этишни таъминлаш ишларига камида икки йиллик муддат керак бўлади”,- деди Надежда Отаева.\nЎзбекистон расмийлари мамлакатда ҳукуматнинг бола меҳнатидан мажбурий фойдаланиш ҳолати йўқлигини билдириб келади. Олий Мажлис депутати М.Тешабоев эса расмий Тошкентга мойил “Пресс-ўз.инфо” сайтига Ўзбекистоннинг бола ҳуқуқларини ҳимоя қилиш борасидаги миллий қонунчилиги халқаро конвенцияларга қараганда “анча мукаммал” эканини айтган. Бундан ташқари, депутат “Бола ҳуқуқлари тўғрисидаги” қонун ҳам жорий йилдан бошлаб амал қила бошлаганини эслатиб ўтган.\nБироқ ҳуқуқ ҳимоячиси Ёдгор Турлибековнинг таъкидлашича, миллий қонунчиликнинг халқаро меъёрлардан мукаммал экани ҳам, “Бола ҳуқуқлари тўғрисида”ги қонуннинг ҳаётга тадбиқ этилиши ҳам Ўзбекистонда бола меҳнатидан фойдаланиш кўринишларини бартараф эта олмайди.


ЎзА - Фарғонада “Ишонч телефонлари” нега ишламайди?\nФарғонада “Ишонч телефонлари” нега ишламайди?\n14.08.2018 16:59 Чоп этиш версияси\nМамлакатимизда бугунги кунда фуқароларнинг мурожаатлари билан ишлашда бутунлай янгича тизим яратилди. Айниқса, давлат органлари ва жамоат ташкилотларида ташкил этилган “Ишонч телефони” ҳам бунда яхши самара бермоқда. Албатта, барча жойда ҳам бу борада ишлар қониқарли эмас. Фарғона вилоятидаги бир қатор маҳаллий ҳокимлик ва бошқармаларда “Ишонч телефони” номигагина ташкил этилганлигини қандай тушуниш мумкин?\nФарғона шаҳар ҳокимлигининг 243-91-91 рақамли “Ишонч телефони”га қилган қўнғироқларимиз бесамар кетди. Телефон гўшагини ҳеч ким кўтармади. Ажабланарлиси эса Қўқон шаҳар ҳокимлигининг http://qoqon.uz сайтида кузатилди. Ҳокимликнинг сайтида “Ишонч телефони” рақами берилган экан. Бу шаҳар ҳокимлигининг “Ишонч телефони” айнан Фарғона шаҳар ҳокимлиги билан бир хил. Бу ҳолатни биз умуман тушунмадик. Сиз тушунгандирсиз балки, азиз ўқувчи?\nВилоят соғлиқни сақлаш бошқармасидаги тиббиёт муассасаларида бугунги кунда барча ташкилотларнинг “Ишонч телефони” ҳақида маълумот берилган. Агар фуқарода соҳага оид бирор эътироз бўлса, тўғридан-тўғри мурожаат қилиш имкони бор. Афсуски, соғлиқни сақлаш тизимидаги “Ишонч телефонлари”нинг ўзи ишламаяпти, мурожаатлар юбориш имконияти йўқ.\nБугунги кунда мазкур бошқарманинг www.fvssb.uz деб номланган сайти фаолият кўрсатмоқда. Сайтда “Ишонч телефонлари” деб номланган бўлим ҳам бор. Унда тизимдаги тиббиёт бирлашмаларининг “”Ишонч телефонлари” берилган. Келтирилган телефон рақамларига бир неча марта қўнғироқ қилинишига қарамай, ҳеч ким қўнғироқларга жавоб бермади.\nФарғона шаҳар тиббиёт бирлашмасининг 242-90-42, 242-96-88 рақамли телефонларига кун бўйи қўнғироқ қилиб кўрдик, афсуски, барча қўнғироқларимиз жавобсиз қолди. Шу ўринда Фарғона вилояти соғлиқни сақлаш бошқармаси “Ишонч телефонлари” қайси вақтда ва қайси кунда ишлаши ҳақида маълумот тарқатмаган экан деган хаёлга ҳам бордик. Чунки, аниқ вақт кўрсатилганда, мурожаатчилар айнан ўша вақтларда уларни безовта қилармиди балки?!\nАҳолида бугунги кунда кўплаб соҳалардаги баъзи ҳолатлардан ҳақли эътироз пайдо бўлмоқда. Айрим жойларда соҳада тамагирлик, бефарқлик ҳолатлари кузатилмоқда. Аммо уни ҳал этишни, мурожаатлар билан ишлашни тизимидаги раҳбарлар асло ўйлагани йўқ. Фарғона вилоятидаги айрим бошқарма ва ташкилотларда “Ишонч телефони”нинг ишламаётгани ҳам буни яққол кўрсатиб турибди.


АҚШда «ақлли» карнай жанжал вақтида адашиб полицияни чақириб юборди\n23:52 / 10.07.2017\nҚурилмани «Полицияга қўнғироқ қилдингми?» деган савол ишга тушириб юборган ва у чиндан ҳам полицияга қўнғироқ қилган, деб хабар бермоқда ABC News.\nАмериканинг Нью-Мексико штати полицияси Альбукерке шаҳри яқинидаги уйлардан биридаги «ақлли уй қурилмаси» 911 рақамига қўнғироқ қилиб, оилавий эҳтимолли қотилликнинг олдини олган. Ходимларнинг сўзларига кўра, 28 ёшли Эдуардо Баррос июль ойини бошида квартирада суюкли ёри ва унинг қизи билан бирга ўтирган бўлган. Аёл нотаниш эркакдан SMS қабул қилгач, Баррос жаҳлланиб, уни хиёнатда айблай бошлаган.\nЖанжал калтакланишга айланган. Жанжал авжига чиққан вақтида Баррос ёнидан тўппончасини чиқарган ва «Полицияга қўнғироқ қилдингми?», дея бақира бошлаган. Қурилма саволни эшитиб, уни «Полицияга қўнғироқ қил» буйруғи сифатида қабул қилган ва 911 рақамини терган.\nБарроснинг уйига музокара ўтказиш учун жамоа ва SWAT тезкор отряди келган. Кўп соат давом этган сўзлашувлардан сўнг полиция Барросни қўлга олган. Жанжал натижасида аёл турли жароҳатлар олган, бироқ шифохонага ётишга кўнмаган.\nПолициядагилар «янги технологиялардан кутилмаганда фойдаланиш кимнингдир ҳаётини сақлаб қолиш эҳтимолини ошираётгани»ни қайд этишган. Берналильо округи шерифи бу воқеани «ажойиб» деб атаган ва қурилманинг чақирувчисиз воқеа жуда хунук якун топиши мумкинлигини қайд этган. Барросга қуролни ноқонуний сақлаш, оғирлаштирувчи ҳолатларда тан жароҳати етказиш ва одамларни гаровда ушлаш айби қўйилмоқда.\nGizmodo нашрининг ёзишича, бундай тасодифий чақирувлар полицияга нафақат ёрдам, балки халақит ҳам бериши мумкин. Журналистларнинг сўзларига кўра, «ақлли» карнайлар баландлатиб қўйилган жиноят саҳнаси кўрсатилаётган кино томошасида ҳам полицияга қўнғироқ қилиб юбориши мумкин. 2017 йил январида Сан-Диегодаги телеканал 6 ёшли қизалоқ Amazon Eсo ёрдамида қўғирчоқлар уйига буюртма қилганини ҳикоя қилиб берган эди. Эфир вақти бошловчи «Алекса уй буюртма қилди» иборасини тилга олган, шундан сўнг шаҳардаги бир неча қурилма харид қилишга уриниб кўриш учун ишга тушган.


Бинобарин, бугун барча соҳада қўлга киритилаётган муваффақиятлар биз танлаб олган тараққиёт йўли нақадар тўғри ва ишончли эканлигининг амалий тасдиғи сифатида намоён бўлмоқда.\nРеспублика Маънавият тарғибот маркази ва Ўзбекистон Республикаси Президенти ҳузуридаги Давлат бошқаруви академияси ҳамкорлигида ташкил этилган тадбирда ҳам ана шулар ҳақида сўз юритилиб, мамлакатимиз ижтимоий-сиёсий ҳаётида рўй бераётган янгиланишлар, эришилаётган ютуқларни аҳолига етказишда журналистларимиз олдида турган муҳим масалаларга эътибор қаратилди. Унда таниқли олимлар, экспертлар, олий ўқув юртлари профессор-ўқитувчилари, маънавият тарғиботчилари, босма ва электрон ОАВ вакиллари қатнашди.\nҲадемай, мустақиллигимизнинг 24 йиллигини катта байрам сифатида нишонлаймиз. Жойларда энг улуғ, энг азиз айёмни муносиб кутиб олишга қизғин ҳозирлик кўрилмоқда. Бунда, таъкидлаш лозимки, давлатимиз раҳбарининг 2015 йил 17 июлдаги “Ўзбекистон Республикаси давлат мустақиллигининг йигирма тўрт йиллик байрамига тайёргарлик кўриш ва уни ўтказиш тўғрисида”ги қарори дастуриламал бўлиб хизмат қилаётир.\nАйни жараёнда истиқлолимизнинг бебаҳо неъмат эканлигини, унинг қадр-қимматини халқимиз, айниқса, ёшларимизга етказишда оммавий ахборот воситалари ходимлари зиммасига катта масъулият юкланади. Зеро, кечаги кунимизни бугунги ҳаётимиз билан таққослаш, юртимизнинг халқаро майдондаги обрў-эътибори тобора юксалиб бораётгани, улкан марралар мазмун-моҳиятини жамоатчиликка етказиш ижодкорлардан улкан маҳорат талаб қилади. Шу кунларда республикамизнинг барча ҳудудида ўзгача шукуҳ билан ўтказилаётган “Бетакроримсан, ягонасан, она Ватаним — Ўзбекистоним!” шиори остидаги ташкилий-амалий, маданий-маърифий тадбирларни халқчил, самимий руҳда ёритиш ҳам долзарб аҳамият касб этади.\nМазкур рукндаги бошқа мақолалар: « Тоғлар бағрида сўлим маскан\tИнсон қадри улуғланган юрт »


OzodDayjest: Олий суд масъул ходими 50 минг доллар пора билан ушланди\n13 май 2021, Тошкент вақти: 16:50\nДепутат камроқ иморат қуриб, парламентга кўпроқ маблағ ажратишни таклиф қилди. 50 минг доллар талаб қилган суд вакили узоқ муддатга қамалди. Ш. Мирзиёев тиббиёт тизимидаги ўзи қониқмаётган ҳолатларни санаб ўтди. Жорий ҳафта матбуот шу каби воқеалар ҳақида хабар берди.\nОлий Мажлис депутати ҳамкасблари нега фаол эмаслиги сабабини очиқлади\nОлий Мажлис Қонунчилик палатаси депутати Хайрулла Рўзиматов нега аксар депутатлар қонун муҳокамаларда фаол иштирок этмаётгани сабабини очиқлади (“Даракчи”, 13 декабрь). “Назаримда, депутатлик мақоми вазифасини бажарувчилар катта ҳаёт тажрибасига эга бўлиши керак. Депутатларимиз орасида ёшлар ҳам жуда кўп. Улар унчалик ҳам масъулиятни ҳис қилишмайди. Хоҳ у депутат ёки бошқа лавозим эгаси бўлсин, ёшлар масалага енгилроқ қарайди”, дея депутат Х. Рўзиматов ёш ҳамкасбларини танқид қилган. Қолаверса, депутатлар кўплаб техник вазифаларни ўзи бажараётгани боис қонун ҳужжатларини етарли даражада ўрганиб чиқа олмаяпти. Шу боис, Р.Рўзиматовга кўра, депутатларга кўмакчилар берилиши, бир-икки иморат кам қурилса ҳам, шунинг эвазига парламентга қўшимча маблағ ажратилиши лозим.\nЎзбекистон Олий суди катта консультанти шикоят билан маҳкамага мурожаат қилган ватандошдан 50 минг доллар пора талаб қилди (“Ҳуқуқ”, 13 декабрь). Бу ҳақда Бош прокуратура алоҳида муҳим ишлар бўйича катта терговчиси Аброр Орипов маълум қилган. Қайд этилишича, Ўзбекистон ватандоши савдо ва маиший хизмат мажмуаси юзасидан қуйи инстанция суди чиқарган ажрим юзасидан Олий судга шикоят билан мурожаат қилган. Олий суднинг исми ошкор этилмаган масъул ходими эса даъвогарга 50 минг доллар пора берса, раҳбарлар билан гаплашиб, ишни хамирдан қил суғургандек битириб беришга ваъда қилган. Аммо даъвогар шахс Олий суд вакилининг тамагирлиги ҳақида ҳуқуқ идораларига хабар берган ва у тезкор тадбирда пора олаётганда ушланган. Хабарга кўра, Олий суди вакили 3 йил муддатга мансабдорлик лавозимидан ишлаш ҳуқуқидан маҳрум қилиниб, 10,6 йилга қамалган. Олий суд катта консультанти даъвогардан олган катта миқдордаги порани қайси раҳбарга беришни кўзда тутгани масаласига ойдинлик киритилмаган.\nЎзбекистон президенти тиббиёт тизимидаги етти ҳолатдан қониқмаётганини билдирди\nЎзбекистон президенти Шавкат Мирзиёев тиббиёт тизимидаги етти ҳолатдан қониқмаётганини билдирди (“Инсон ва қонун”, 8 декабрь). Бу ҳақда давлат раҳбари томонидан соҳа тараққиётига доир имзолаган махсус фармонда сўз боради. Қайд этилишича, соғлиқни сақлаш тизимини бошқариш ва режалаштириш бўйича концепция ҳамда стратегик мақсадлар йўқ; соҳани сметали молиялаштириш тизими ҳам эскирган; касалликларни профилактика қилиш ва барвақт аниқлаш, патронаж ва соғлом турмуш тарзини шакллантириш бўйича ишлар самарадорлиги ҳам паст; тиббий ёрдам кўрсатишнинг турли даражалари ва босқичларида узвийлик суст. Бундан ташқари, Ўзбекистон раҳбари соғлиқни сақлаш тизимини кадрлар билан таъминлаш бўйича прогнозлаштириш йўлга қўйилмагани, тиббий амалиётнинг таълим ва илм-фан билан интеграцияси сустлиги ҳамда электрон соғлиқни сақлаш соҳасида ягона стандартлар мавжуд эмаслигини танқид қилган ва муаммоларни ҳал қилишга доир вазифаларни белгилаган.


МДҲ давлат раҳбарларини қутлаш, Беларусь Республикаси Президенти Александр Григорьевич Лукашенкога меҳмондўстлик учун самимий миннатдорлик билдириш менга катта мамнуният бағишлайди.\nУчрашувимиз, бу ерда таъкидланганидек, халқаро вазият шиддат билан ўзгараётган, геосиёсий кескинлик ва сиёсий қарама-қаршиликлар авж олаётган, қачон тугаши ёки пасайиши номаълум бўлган глобал молиявий-иқтисодий инқироз давом этаётган, диний фанатизм радикаллашаётган ва фаоллашаётган, яқин ва узоқ мамлакатларда зиддиятли вазиятлар кескинлашиб бораётган бир шароитда ўтмоқда.\nКенг тарқалаётган зўравонлик, терроризм, экстремизм ва наркотрафикнинг реал таҳдидлари кучайиб, айрим мамлакатлардаги вазиятни ўта чигаллаштириб, юзага келган қарама-қаршиликларни хунрезликка айлантираётган ва ўзини назорат қила олмай қолган баъзи сиёсатчи ва сиёсатдонларнинг, айниқса, телеканаллар орқали агрессив даъватлар билан чиқаётгани бизни ташвишга солмай қўймайди, албатта.\nЮзага келаётган таҳликали вазиятни тўғри баҳоламаслик қандай фожиали оқибатларга олиб келиши мумкинлигини тасаввур қилиш қийин эмас.\nМасалан, Афғонистонда қарийб 35 йилдан буён давом этаётган биродаркушлик уруши миллионлаб одамларнинг умрига зомин бўлди, яна миллионлаб инсонларни қочқинга айлантирди. Мамлакат иқтисодиётини буткул издан чиқариб, вайронагарчиликка олиб келди. Бугун шундай бир авлод вояга етдики, улар қурол тутиш ва ундан фойдаланишдан бошқа ҳеч нарсани билмайди. Бу мамлакатни босиб олиш осон эмаслиги азалдан маълум эди. Бунга Афғонистон тарихидан кўплаб мисоллар келтириш мумкин. Биз, ҳаммамиз бу мисолларни яхши биламиз ва шунга қатъий ишонамизки, Афғонистон муаммосини ҳарбий йўл билан ҳал этиб бўлмайди.\nБиз Афғонистоннинг яқин қўшниси сифатида бугун қатъий ишонамизки, ушбу мамлакатда бир-бирига қарши курашаётган барча асосий этник-диний сиёсий кучлар вакилларидан иборат янги ҳукумат қанчалик тез шакллантирилса, бу беқарорликка, қашшоқликка барҳам бериш, издан чиққан иқтисодиётни қайта тиклаш, мамлакатда тинчлик ва осойишталикни таъминлаш учун йўл очиб беради.\nУкраина масаласига келсак, бизнингча, юзага келган муаммоларни ҳал этиш усули сифатида куч ишлатишдан воз кечиш, фақат халқаро ҳуқуқнинг муҳим нормаларига ва БМТ Низомига асосланган сиёсий воситалардан фойдаланиш, томонларнинг ўт очишни тўхтатиш ва ярашиш бўйича Минск келишувини сўзда эмас, амалда тўла бажариши Украинада тинчлик ўрнатиш бўйича музокаралар жараёни учун зарур шароит яратиши мумкин.\nАфсуски, бу борада кўзда тутилган ва музокара жараёнларига ёрдам берадиган жиддий сиёсий масалалар муҳокамаси ҳамон бошлангани йўқ.\nМДҲ давлат раҳбарларининг бугунги учрашувига бевосита тааллуқли бўлган яна бир масалага эътиборингизни қаратмоқчиман. Икки кун аввал бизнинг учрашувимизда Украина президенти жаноб П. Порошенко иштирок этиши ҳақидаги хабар муҳим янгилик сифатида тарқатилди. Бироқ, кеча кечқурун жаноб П. Порошенко учрашувга келмаслиги, унинг режалари ўзгариб қолгани хабар қилинди. Бизнингча, бундай қарорни маъқуллаб бўлмайди. Салкам бир йилдирки, Украинадаги қарама-қаршиликлар энг долзарб муаммолардан бири сифатида бутун дунёда, жумладан, собиқ иттифоқ ҳудудида муҳокама этиб келинмоқда. Дарвоқе, бугун энг чекка туманлар, қишлоқлар аҳолиси ҳам Украинада қандай воқеалар рўй бераётганини телевидение орқали кўриб, билиб турибди. Бундай шароитда ушбу воқеаларга лоқайд қарайдиган одам бўлмаса керак. Украинада нималар юз бераётгани ва булар қандай бошланганидан деярли барча яхши хабардор. Ўзаро курашаётган томонлар ўртасидаги зиддиятлар қачон ва қандай тугашини ҳамма кутмоқда. Бинобарин, бу муаммо имкон қадар тезроқ ўз ечимини топиши даркор.\nШу ўринда ўзимизга савол берайлик: МДҲ давлат раҳбарларидан қайси биримиз жаноб П. Порошенко билан юзма-юз учрашдик? Фақат айримларгина. Ўтган вақт мобайнида П. Порошенко Европанинг кўплаб мамлакатларида, айниқса, Брюсселда, бошқа давлатларда бўлди.\nҲолбуки, у МДҲнинг бугунги саммити мажлисида иштирок этиб, имкониятдан фойдаланиши мумкин эди. Дарвоқе, Украина ҳали МДҲ таркибидан чиққани йўқ. Шундай таассурот пайдо бўлмоқдаки, жаноб П. Порошенко иккиланиб турибди ва МДҲдан чиқиш фойдами ёки зарарми эканлигини ўзига аниқ тасаввур қила олмаяпти. Энг муҳими, у бугунги мажлисда иштирок этиб, ўз фикрини баён қилганида, Украина муаммосини ҳал этиш борасида биз учун аниқлик киритилган бўлар эди. Афсуски, бундай бўлмади.\nБугунги мажлисимиз раиси Александр Григорьевич Лукашенко ўз нутқининг пировардида МДҲни янада ривожлантириш истиқболларини ошкора муҳокама қилиш вақти келганини таъкидлади.\nБиз учун МДҲнинг аҳамияти, барчамизнинг манфаатларимиз ҳисобга олинган ҳолда, шериклар билан ўзаро фойдали ва серқирра ҳамкорликни янада кенгайтиришдан манфаатдорлигимиз аниқ ва равшандир.\nҲамдўстлик — бу амалдаги мустаҳкам шартномавий-ҳуқуқий базага эга, пухта ишлаб чиқилган восита ва механизмлари асосида бевосита халқаро мулоқот, долзарб масалаларни муҳокама қилиш, унга аъзо давлатлар ўртасидаги мунозара ва турлича қарашларни ҳал этиш учун кенг имкониятлар тақдим этадиган тузилмадир.\nМДҲ мамлакатларимизни барқарор ривожлантириш, савдо-иқтисодий ҳамкорлик соҳасидаги мавжуд салоҳиятдан кенг фойдаланиш, террористик ва экстремистик ҳаракатларнинг вақтида олдини олиш, уларга қарши курашиш ва бартараф этиш, энг муҳими, собиқ иттифоқ ҳудудида фуқароларнинг ўзаро мулоқот қилишига кўмаклашиш бўйича мақбул ёндашувлар, мувофиқлаштирилган амалий чоралар ишлаб чиқишга хизмат қилмоқда. Бугун ушбу ҳудудда ўзининг эртанги кунини МДҲнинг шартномавий базаси яратган мулоқотсиз тасаввур қила оладиган мамлакат кам. Ҳатто Грузия ҳам жиддий хатога йўл қўйганини бугун тушуниб етмоқда.\nМДҲ маконида барқарор тараққиётни таъминлаш, биринчи навбатда, ўзимизга, яъни Ҳамдўстлик давлатларига боғлиқ. Бу борада мен барча яқин ва узоқ қўшнилар билан бир-биримизни тушуниш, пухта ўйланган ижтимоий-иқтисодий сиёсатни самарали амалга ошириш, аҳоли учун муносиб ҳаёт даражасини таъминлаш, ўз жамиятимизни бунёдкорлик йўлида бирлаштириш зарурлигини назарда тутмоқдаман.\nМДҲ ҳудудида айни пайтда амалда қўлланилаётган савдо тартибига зарар етказмайдиган принципларга асосланган мукаммал эркин савдо зонасини ташкил этиш ва уни тезроқ ишга тушириш кўп жиҳатдан ушбу мақсадларга эришиш, мамлакатларимиз ўртасида ўзаро савдо ва инвестицияларни кенгайтириш учун қулай шарт-шароит яратиш имконини беради. Бугун Владимир Владимирович Путиннинг ўзаро муносабатларимизни янада мустаҳкамлаш учун энг жозибадор модель сифатида ушбу тартибни ишга тушириш вақти аллақачон етгани ҳақидаги таклифини мамнуният билан тингладим.\nБу халқларимизни яқинлаштирадиган ва жиддий баҳс-мунозараларга сабаб бўлаётган масалаларни узил-кесил ҳал этишга ёрдам берадиган ягона иқтисодий модель бўлиб, бунга биз бежиз алоҳида эътибор қаратаётганимиз йўқ.\nФурсатдан фойдаланиб, собиқ иттифоқ маконида бошқа интеграцион бирлашмалар шакллантирилишига қарамай, МДҲ фаолияти йўлида бирон-бир тўсиқ йўқлигини яна бир бор таъкидламоқчиман. Бу ўринда гап Евроосиё иқтисодий иттифоқи ҳақида бормоқда. Бу ерда ҳам муҳокамага сабаб бўладиган ҳеч қандай муаммо кўрмаяпмиз.\nШу билан бирга, ушбу давлатлараро бирлашмаларнинг ҳар бири, жумладан, негизида Евроосиё иқтисодий иттифоқи тузилаётган МДҲ ҳам — дарвоқе, ушбу иттифоқ нима асосда ташкил этилаётгани ҳақида ўйлаб кўриш ҳам мақсадга мувофиқ бўлур эди — бир-бирини такрорламасдан, ўз фаолиятини мустақил йўлга қўйиши, ривожланиш концепцияси ва узоқ муддатли дастурига эга бўлиши муҳим, деб ҳисоблаймиз. Агар мазкур шартларга риоя этилмаса, ушбу бирлашмаларнинг ўзаро мувофиқ равишда фаолият кўрсатишига умид қилиш қийин.\nШу ўринда МДҲ масалаларининг бугунги муҳокамаси уларга бежиз эътибор қаратмаётганимизни яна бир бор тасдиқлайди. Мен аввал ҳам айнан мана шу залда бу масала бўйича қуйидаги фикрни баён қилган эдим: мазкур жараён шу зайлда давом этаверса, яъни МДҲ саммитларига шунчаки бориб-келинаверса — бу ўзини кўрсатишдан бошқа ҳеч нарса эмас. Шунинг учун кўплаб ҳамкасбларимизнинг ушбу масалалар, айниқса, МДҲ истиқболи билан боғлиқ масалаларга жиддий эътибор қаратиш зарурлиги ҳақидаги фикрларига қўшиламан.\nМазкур рукндаги бошқа мақолалар: « МДҲнинг Минск саммити\tОқсаройда қабул »


2020 йил: Якка тартибдаги тадбиркорларни солиққа тортиш\n2020 йилдан якка тартибдаги тадбиркорлар (ЯТТ)га солинадиган солиқ миқдорида муҳим ўзгаришлар содир бўлди. Солиқнинг асосий тури ЯТТнинг умумий даромадига қараб ҳисобланади.\nЯТТнинг ялпи даромади 100 млн сўмдан кам бўлганда\nУмумий даромади 100 млн сўмгача бўлган ЯТТ қуйидаги солиқларни тўлайди:\nТанлов бўйича: қатъий белгиланган миқдордаги жисмоний шахс даромадлари солиғи (кейинги ўринларда ЖШДС), тақдим этилган декларация асосида жисмоний шахслардан олинадиган даромад солиғи ёки фойда солиғи (ва ҚҚС).\nАгар тадбиркорлик фаолиятида сувдан фойдаланилаётган бўлса, сув ресурсларидан фойдаланиганлик солиғи.\nАгар ихтиёрида кўчмас мулкдан иборат мол-мулки бўлса, жисмоний шахс мол-мулки солиғи;\nЎз мулки, эгалик, фойдаланиш ёки ижара ҳуқуқидаги ер участкалари бўлган жисмоний шахслардан ер солиғи.\nАгар сиз бу йил илк бор ЯТТ очаётган бўлсангиз рўйхатга қўйишда солиққа тортишнинг биринчи пунктини танлашингиз керак;\nАгар сиз фаолият юритаётган ЯТТ бўлсангиз, у ҳолда танлаган солиқ тўлови тартибидан доимий турар жойингиздаги солиқ ташкилотини жорий йилнинг 25 январидан кечикмай огоҳлантиришингиз керак.\nАгар сиз солиқ тартибини мустақил танламаган бўлсангиз, у ҳолда ўз-ўзидан декларация асосида йиллик умумий даромаддан ЖШДС тўловчисига айланасиз.\nАгар сиз товарлар импортини амалга ошираётган бўлсангиз, у ҳолда умумий даромад миқдоридан қатъий назар ўз-ўзидан даромад солиғи ва ҚҚС тўлашга ўтасиз.\nЯТТнинг ялпи даромади 100 млн сўмдан – 1 млрд сўмгача бўлганда\nУмумий даромад 100 млн сўмдан ортиқ, 1 сўмдан кам бўлганда ЯТТ қуйидаги солиқларни тўлайди.\nТанлов бўйича: Айланма маблағдан солиқ ёки Фойда солиғи (ва ҚҚС);\nТадбиркорлик фаолиятида агар сувдан фойдаланилган бўлса, сув ресурсларидан фойдаланганлик солиғи;\nАгар эгалигида кўчмас мулки мавжуд бўлса, жисмоний шахс мол-мулки солиғи;\nАгар сиз ўтган йил мобайнида рўйхатга олинган, фаолият юритаётган ЯТТ бўлсангиз ва тўлиқ бўлмаган календар йили учун умумий даромадингизни рўйхатга олинган кундан эътиборан йил охиригача ҳисобланган кунларга бўлиб, 365 га кўпайтирилганда даромад 1 млрд сўмдан ортиқ суммани ташкил этганда сиз фойда солиғини ва қўшимча қиймат солиғини тўлашга ўтасиз.\n100 млн сўмлик маррадан ўтганидан кейин ЯТТ солиқнинг ҳисобида турадиган органига товарлар (хизматлар) реализациясидан даромад юз миллион сўмдан ошганидан бошлаб беш кундан кечикмасдан солиқ ҳисоблаш тартибини (айланмадан олинадиган солиқни ёки фойда солиғини) танлагани тўғрисидаги хабарни форма бўйича жўнатади.\nАгар хабардор этилмаса ЯТТ ўз-ўзидан айланмадан солиқ тўловчи бўлиб қолаверади.\nЯТТ нинг умумий даромади 1 млрд сўм бўлганда\nУмумий даромади 1 млрд сўмдан ошганда хусусий тадбиркор қуйидаги солиқларни тўлайди:\nҚўшимча қиймат солиғи;\nАгар эгалигида кўчмас мулки мавжуд бўлса, жисмоний шахс мол-мулк солиғи;


Kawasaki мотоцикллари сунъий идрокли бўлади - Carzone.Uz\nKawasaki мотоцикллари сунъий идрокли бўлади\nЯқин йиллар ичида овоз ёрдамида бошқариладиган асситент нафақат қимматбаҳо автомобилларга, балки мотоциклларга ҳам ўрнатилиши мумкин. Япониянинг донғи кетган Kawasaki Heavy Industries компанияси шу режани амалга ошириш саъй-ҳаракатидадир. Ҳозир “Кавасаки” саноат роботлари, гидроцикллар, тракторлар, поездлар ва ҳатто самолётлар устида ишлайди, аммо маҳсулотлари қаторида мотоциклларнинг алоҳида ўрни бор. Мототехниканинг келаси авлоди “Темир одам” фильмидаги JARVIS каби сунъий идрокка эга бўлиши мумкин.\nХўш, мотоциклга сунъий идрокнинг нима кераги бор? Албатта, ишлаб чиқарувчи биринчи галда мотоциклчининг хавфсизлиги ғамини ейди. Мотоциклчиларнинг кўпи оддий хавфсизлик қоидаларини писанд қилмаслигини яхши биласиз, тезлик режимига эса умуман риоя этишмайди. Айнан шу ҳолатда сунъий идрок ёрдамга келади ва ўйламай-нетмай тез ҳайдашнинг хавфидан одам овозида огоҳлантиради. Бордию, мотоциклчи маслаҳатни қулоғига иладиган аҳволда бўлмаса, қувликка ўтади. Яқинда фарзандининг туғилган куни эканлиги ва оиласи учун ҳам ўз ҳаётини сақлаши лозимлигини уқтиради.\nKawasaki инженер ва дастурчилари мотоцикл ва мотоциклчи орасидаги мулоқотни имкон қадар ҳиссиётга бой этиш устида изланяпти. Янги тизимга “Emotion Generation Engine and Natural Language Dialogue” деб ном берилди. Уни тайёрлашга SoftBank гуруҳи таркибига кирувчи Cocoro SB Corp компанияси мутахассислари қарашмоқда. Айтиш керакки, бу компания мутахассислари сунъий идрок яратишнинг пири бўлиб кетган.\nМотоциклчи билан бефарқ овозли робот эмас, алоҳида виртуал шахс мулоқот қилади. Персонал ёрдамчи қанақа хулқ-атворли бўлишини, ҳаттоки, муаллифларнинг ўзи ҳам билмайди, барчаси эгасига боғлиқ. Кучли ҳаяжон ёки хатарли ҳолатда сунъий идрок мотоцикл бошқарувини ўз зиммасига олади. Бу билан ҳаттоки, ҳайдовчининг ҳаётини қутқариб қолса бўлади. Инсон ҳаёти эса ҳаммасидан қимматли, шундай эмасми?


Келгуси хафталарда бизни жазирама иссиқ ва гармсел об хаво кутиб олади » Новости Узбекистана сегодня: nuz.uz\nНовости Узбекистана → ҲОДИСА → Келгуси хафталарда бизни жазирама иссиқ ва гармсел об хаво кутиб олади\n04-07-2018 13:40 0 2150 Рейтинг1 Чоп этиш\nКелгуси хафталарда бизни жазирама иссиқ ва гармсел об хаво кутиб олади\n7-10 июль кунлари Ўзбекистон бўйлаб иссиқ ҳаво кузатилади. Айрим ҳудудларда ҳаво ҳарорати 45 даражагача кўтарилади. Бу ҳақда Гидрометеорология маркази хабар бермоқда.\nМамлакатимиз ҳудудига иссиқ ва қуруқ ҳаво оқими Туркманистон орқали Эрондан кириб келади. Ҳаво ҳарорати кундуз кунлари ўртача 5-7 даражагача ортиб, 40-43 даражага етади.\nХабарда келишича охирги йилларда 2015 ва 2017 йилларда бундай об хаво кузатилган бу йилгиси. янада иссиқроқ бўлиши айтилган.\nМаълум қилинишича, Буxоро, Навоий, Қашқадарё, Сурxондарё вилоятларида ҳаво ҳарорати 40-45 даражагача кўтарилади, гармсел бўлиши кутилмоқда.\nҲаво ҳарорати кўтарилиши муносабати билан 7-10 июль кунлари республикамизнинг тоғолди ва тоғ ҳудудларида Тожикистон ҳамда Қирғизистондаги музлар эришидан ҳосил бўлган сел оқимлари келиши хавфи ҳам бор.


Марказий осиёликлар жазирамада меҳнат қилишмоқда - BBC O'zbek\nМарказий осиёликлар жазирамада меҳнат қилишмоқда\nШу кунларда Россиянинг жанубий минтақалари, жумладан Ростов вилоятида ҳаво ҳароратининг кескин ошиб кетиши кузатилмоқда.\nМаҳаллий МЧС (Фавқулодда ҳолатлар вазирлиги) маркази 16-18 июл кунлари ҳаво ҳарорати 42 даражагача кўтарилиши ҳақида огоҳлантириб, аҳолини эҳтиёт чораларини кўришга чақирмоқда.\nФуқороларга кундуз кунлари ўзларини уринтирмаслик, пахта маҳсулотидан тикилган кийимлар кийиш, кўпроқ суюқлик истеъмол қилиш, спиртли ичимликлар ичишдан тийилишлари тавсия қилинади.\nЁнғин чиқиши эҳтимоли бўлган ҳудудларда хавфсизлик чора-тадбирлари амалга оширилмоқда.\nРостов шаҳри ва минтақаларда меҳнат қилаётган марказий осиёлик муҳожирлар эса жазирама иссиқ бўлишига қарамай, ўз иш фаолиятларини давом эттиряптилар.\nИюл ойида ҳаво ҳарорати мунтазам равишда 38-40 даражага кўтарилаётган бўлса-да, қурилишларда, далаларда ва бошқа жойларда иш бир кунга ҳам тўхтатилмагани айтилмоқда.\n"42 даража бўлса ҳам ишлайверамиз. Ишлаш учун келгандан кейин ишлайсиз-да. Начора, ҳаво иссиқ деб сояда ёнбошлаб ётсак, биров бизга бир тийин берармиди?"-дейди Ўзбекистоннинг Намаган шаҳридан мардикорликка келган Мухтор ака.\nҲосилнинг пишиб етилган пайти июл-август ойларига тўғри келиши сабабли далаларда ҳам иш қизғин тус олган.\n"Помидорлар пишиб келяпти, сабзи-пиёз... Ҳозир иш "сезон". Бир кун ишга чиқмасак, хўжайинлар "дод" деяпти. Ҳосилни йиғиб олиш керак. Ҳаво иссиқ, албатта. Шунга хўжайинлар иш ҳақимизга озроқ қўшяпти",- дейди тожикистонлик Дилдорахон.\nҚурилишда ишлаётган Нодирбек исмли муҳожирнинг сўзларига қараганда, баҳор ойларининг серёғин келиши меҳнат унумдорлигини кескин пасайтириб юборган. Шундай экан, ёз ойларида муҳожирлар икки ҳисса ортиқроқ меҳнат қилишларига тўғри келяпти.\n"Баҳорда ҳар куни ёмғир ёғавериб, ишимизда барака бўлмади. Энди икки ойдан бери ишлар юришяпти. Ҳозир отни қамчилайдиган пайт. Тўрт танга пул топайлик ахир. Ҳаво исиб кетди деб ишни тўхтатиб қўёлмаймиз, эртага кузда яна ёмғирлар бошланади" - дейди Нодирбек.


Трампнинг 2019 йилги даромади салкам ярим миллиард долларни ташкил қилди\nДональд Трамп ўзининг солиқ декларациясини эълон қилди. 2019 йилда АҚШ президенти камида 446 миллион доллар фойда кўрган. Ҳужжат АҚШ хукумати қошидаги этика масалалари бўйича Бюро сайтида эълон қилинди.\nЎтган йили Трампнинг асосий даромад манбаи унинг Мар-а-Лаго қароргоҳи (Флорида штати), Майамидаги курорт ва Вашингтондаги Trump International отели бўлди. Шунингдек, Оқ уй раҳбари АҚШ киноактёрлар Гильдияси ва ўзининг “Келишувларга эришиш саньати” китоби сотувидан ҳам пул топган.\nИюл ойи бошларида АҚШ Олий суди Нью Йорк прокурорларига Трампнинг тўққиз йиллик солиқ декларациясини топшириш борасида қарор қабул қилган эди. Оқ уй раҳбарининг даромадлари ҳақида Конгрессга ахборт юборилмайди.\nБундан ташқари Конгресснинг учта қўмитаси Трампга нисбатан даъво аризасини берди. Улар президентдан молиявий маълумотларни ошкор қилишни талаб қилдилар. Бироқ, Олий суд қонун чиқарувчилар даъвосини рад қилди ва қарор қабул қилиш борасидаги хуқуқни қуйи инстанция судларига юклади. Бу дегани, шу йил ноябрда АҚШда бўлиб ўтадиган президентлик сайловларига қадар Конгресс Трампнинг солиқ декларациялари билан таниша олмаслигини англатади.\n2015 йил июнида Трамп президентлика номзодини кўрсатишдан аввал ўз бойлиги 8 миллиард 800 миллион долларни ташкил қилишини эълон қилган эди. Аммо Forbes журнали ўшанда Трампнинг бойлиги икки марта камроқ эканлигини маълум қилган эди.\n2020 йил апрелида Forbes президент бойлиги 2 миллиард 1 миллион доллар сифатида баҳолади , бу 2019 йил октябрга нисбатан бир миллиард доллар камдир.


Эминем болалиги ўтган уй ғиштларининг савдосини ташкил этди\n16:44 / 24.05.2016\nДунёга машҳур рэпер Эминем "The Marshall Mathers LP" альбомининг 16 йиллиги муносабати билан антиқа ишга қўл урди. У болаликдаги уйининг ғиштларини сотувга қўйди, деб ёзмоқда Pitchfork.\nЭминем уйининг сурати, рэпернинг "The Marshall Mathers LP" ва "The Marshall Mathers LP 2" альбомлари олд саҳифасига қўйилган эди. 2013 йили бино хавфсизлик меъёрларига жавоб бермаслиги сабабидан бузилганди. Бунинг натижасида қўлга киритилган 700 дона ғишт махсус идишларга яхшилаб жойланган. Уларнинг ҳар бири ҳақиқийлигини тасдиқловчи сертификат ҳамда мусиқачининг имзосига эга.\nҒиштли тўплам 313 доллар бўлиб, унга ғишт, махсус идиш ва The Marshall Mathers LP нинг аудиокассетаси киради.\nУмуман, рэпер уйига тегишли нарсалардан фақатгина ғиштлар сотилди, дейиш нотўғри бўлади. Уйни барпо этишда қўлланилган ёғочлар ҳам сотилган. Ундан коллекционерлар учун жетонлар ясалган бўлиб, хоҳлаган киши 42 доллар эвазига жетон соҳибига айланиши мумкин.\nМусиқачининг ўзи, ушбу савдолардан тушган маблағларнинг бир қисмини тарбияси оғир ўсмирлар билан ишлайдиган нотижорат ташкилотларига молиявий кўмак берувчи Marshall Mathers Foundation (жамғарма) ҳисобига ўтказишини маълум қилмоқда.


Ўзбекистонда икки йил ичида салкам 2000 нафар мансабдор шахс коррупциявий жиноятлари учун жиноий жавобгарликка тортилган.\nТОШКЕНТ, 8 ноя — Sputnik. Бош прокурор Ниғматилла Йўлдошев раислигида коррупция ҳолатлари кузатилаётган соҳалар ҳамда вазирлик ва идораларда бунинг сабаб ва шарт-шароитларига бағишланган идоралараро йиғилиш бўлиб ўтди. Бу ҳақда Бош прокуратура матбуот хизмати хабар қилмоқда.\nЙўлдошевнинг сўзларига кўра, республикада ўтган икки йилда 1 986 нафар мансабдор шахслар коррупциявий жиноятларни содир этганлиги учун жиноий жавобгарликка тортилган.\n“Бундай жиноятлар оқибатида етказилган моддий зарар миқдори 2 трлн сўмдан ошган”, - деди у.\nШунингдек, ўтган икки йилда республика бўйича 371 млрд. сўм бюджет маблағларини талон-торож қилиш ҳолатлари аниқланиб, бу қилмишлар учун 2 477 нафар шахслар жиноий жавобгарликка тортилган.\nЎтган икки йилда молия органларининг 41 нафар ходими коррупция ҳолатлари учун жиноий жавобгарликка тортилган. Масалан, Ғазначиликнинг Андижон вилояти бошқармаси мансабдор шахслари ходимларга иш ҳақи бериш важи билан банкдан 1 млрд. сўм ортиқча пул олишга эришиб, уни шахсий эҳтиёжлари учун сарфлаб юборганлиги юзасидан жиноят иши қўзғатилиб, тергов ўтказилмоқда.\nБанк тизимида ўтган икки йил мобайнида банкларнинг 166 нафар мансабдор шахслари коррупциявий жиноятлари учун жавобгарликка тортилган.\nУюшган гуруҳ 2019 йил сўнгги 9 ойида қарийб 732 млрд. сўмни қонунга хилоф тарзда нақдлаштириб, 7 млрд. сўмга яқин бюджет маблағини талон - торож қилган. 215 млрд. сўм турли пластик карталарга молиявий ёрдам кўринишида ўтказилиб, 22,5 млн. доллар нақд пулга айлантирилиб, хорижга олиб чиқиб кетилган. Уюшган гуруҳ раҳнамолик қилган фирмалар 101 млрд. сўм солиқ тўловларидан ҳам бўйин товлаган.\nБундан ташқари, Э. Халқ банки бошқаруви раиси лавозимига тайинлангач, банк биноси қурилишини олиб бораётган пудратчиларни ўзига таниш пудратчиларга алмаштириб, объект қурилишида 5,5 млрд. сўмлик банк маблағини талон-торож қилган.\n“Микрокредитбанк”ка раҳбар этиб тайинланганда эса, ўз раҳнамолигидаги фирмалар орқали биргина хизмат кабинети учун 100 млн. сўмлик мебель жиҳозларини 273 млн. сўмга, банкнинг Сирдарё филиали учун 700 млн. сўмлик бинони 4 млрд. 700 млн. сўмга сотиб олиб, маблағларни ўмарган.\nЙиғилишда аҳолининг иқтисодий фаоллигини қўллаб-қувватлаш учун турли ижтимоий лойиҳаларга бюджет маблағлари муҳтожларга етиб бормасдан, айрим банк мансабдор шахслари томонидан талон-торож қилинаётганлиги кўрсатиб ўтилди. Биргина “Ҳар бир оила – тадбиркор” дастури доирасида сўнгги икки йилда аҳолига тарқатилиши лозим бўлган 1,7 млрд. сўм имтиёзли кредит маблағлари банк мансабдор шахслари томонидан талон-торож қилинган.\nЎтган икки йилда мансаб ваколатларини суиистеъмол қилганлиги учун 31 нафар солиқ ходимлари ҳам жиноий жавобгарликка тортилган. Масалан, Данғара тумани давлат солиқ инспекцияси раҳбари Т. пул маблағларини нақдлаштириш билан шуғулланувчи жиноий гуруҳ тузган. Уюшган гуруҳ бошқа фуқаролар номига 22 та сохта фирмаларни очиб, уларга норасмий раҳбарлик қилиб келган. Ушбу фирмаларда 268 млрд. сўмлик ноқонуний пул айланмалари амалга оширилган. 19 млрд. сўм солиқ тўловидан қочишга эришилган. Шунингдек жиноий йўл билан топилган 200 млн. сўм легаллаштирилган.\nҚурилиш соҳаси коррупциялашган соҳалардан бири бўлиб қолаётганлиги оқибатида сўнгги икки йилда 1 233 нафар шахслар жиноий жавобгарликка тортилган.\nТаъкидланишича, қурилиш учун ер ажратиш, танлов ва тендер ўтказиш, шаҳарсозлик ҳужжатларини расмийлаштириш, муҳандислик - коммуникация тармоқларига уланиш жараёнларида коррупция кўплаб кузатилмоқда. Бюджетдан молиялаштириладиган қурилиш ишлари учун пудратчиларни таниш - билишчилик ёки пора эвазига танлаб олиш каби коррупциявий амалиёт кузатилмоқда.\nМисол учун, Тошкент шаҳар ҳокимлигининг капитал қурилиш бошқармаси бошлиғи ўринбосари А. ва Чилонзор туман ҳокимияти бўлими бошлиғи Ш. “Max Saodat” жамиятига кўп қаватли уй- жой қуриш учун Чилонзор туманидан 1 гектар ер ажратиш эвазига 1 млн. 400 минг доллар талаб қилган. Натижада 50 минг долларни олган вақтда ушланган.\nСўнгги икки йилда Транспорт вазирлиги ва соҳадаги корхоналар ходимларидан 57 нафари коррупциявий жиноятларга қўл урган.\nТаҳлилларга кўра, тизимда йўл қурилиши учун ажратилган бюджет маблағларини талон-торож қилиш, йўловчи ва юк ташиш хизматидан тушган пулларни ўзлаштириш билан боғлиқ жиноятлар содир этилмоқда.\nМасалан, “Каттақўрғон туман йўллардан фойдаланиш” корхонаси директори Р. бош ҳисобчи Ш. ҳамда муқаддам шу корхонада содир этган қатор жиноятлари учун судланиб, корхонада фаолиятини яна давом эттириб келаётган жиноий шериклари билан 2,4 млрд. сўм бюджет маблағларини ўмарган.\nЎтган икки йилда қишлоқ хўжалиги соҳасига дахлдор вазирлик ва идораларнинг 391 нафар ходимлари турли кўринишдаги жиноятлари учун жавобгарликка тортилган. Хусусан, ер майдонларини хатловдан ўтказиш жараёнида республика бўйича 967 та ҳолатда 34.822 гектар ер майдони қонунга зид ажратиб берилган.\nБухоро вилоятида қисқа муддатда ўтказилган ўрганишларда 21.493 гектар ерни ноқонуний муомалага қаратиш билан боғлиқ қонунга зид қарорлар қабул қилинган. Ер ажратиш жараёнларида коррупциявий жиноятлари учун сўнгги икки йилда ҳокимликларнинг 22 нафар масъул ходимлари жавобгарликка тортилган.\nМисол учун, Андижон вилоят ҳокимлиги мутахассиси Қ. муқаддам судланган А. ва М. билан тил бириктириб, сохта ҳужжатлар билан Шаҳрихон туман Силга қарши курашиш диспансери биносини “ноль” харид қийматида қўлга киритган. Кейинчалик бинода ҳеч қандай тадбиркорликни йўлга қўймасдан, бинони бузиб, қурилиш материалларини 760 млн. сўмга сотиб юборган.\nБандлик ва меҳнат муносабатлари вазирлиги тизимида сўнгги икки йилда вазирлик тизимидаги 57 нафар ходимлар турли коррупциявий жиноятлари учун жавобгарликка тортилган.\nМасалан, Тўрақўрғон туман бандликка кўмаклашиш маркази директори Э. аҳоли бандлигини таъминлаш учун ажратилган бюджет маблағларини талон-торож қилган. У нафар ходимлари билан жиноий тил бириктириб, 2019 йилги пахта мавсумида тўрақўрғонлик 327 нафар ишсизлар Тошкент ва Жиззах вилоятларига теримга жалб этилганлиги, уларга жамоат ишлари жамғармасидан мукофот пули берилиши ҳақида сохта ҳужжатларни тузган. Сохта ҳужжатларни банкка тақдим қилиб, мукофот пули сифатида жами 276,4 млн. сўм нақд пулларни олиб, “чўнтакка урган”.\nЎтган 9 ойда олий таълим тизимдаги 70 нафар ходимлар таълим жараёни билан боғлиқ жиноятларни содир қилган. Тизимда энг кўп кузатилаётган коррупция ўқишга киритиш масаласи билан боғлиқ бўлиб қолмоқда.\nНострификация жараёнида коррупция ҳолати тилга олинди.Таълим сифатини назорат қилиш давлат инспекцияси бошлиғининг ёрдамчиси Ш. шериклари орқали 4 нафар фуқародан хорижий дипломларни нострификация қилиб бериш эвазига жами 6 500 доллар олганда ушланган.\nМаданият вазирлигининг айрим мансабдорлари ўзига хос жиноий схема яратишган. Муқаддам ўғирлик ва талон-торожлик жиноятлари учун 7 йил озодликдан маҳрум этиш жазосини ўтаб чиққан И. 2019 йил февраль ойида вазирлик бош ҳисобчиси лавозимига тайинланган. У шериклари билан 2,3 млрд. сўмни маблағ талон-торож қилган.\nШунингдек, 13,5 млрд. сўмлик мебель ва жиҳозларни танишларидан 20,2 млрд. сўмга олиш йўли билан 6,7 млрд. сўм ҳам талон-торож қилинган. Бу жиноий схема билан 12 млрд. сўм бюджет маблағи ўмарилган. Ҳозирда бу шахслар қамоққа олиниб, тергов ўтказилмоқда.\nЙиғилишда маълум қилинишича, ўтган икки йилда ҳуқуқни муҳофаза қилувчи органларнинг 318 нафар ходимлари жиноий қилмишлари учун жавобгарликка тортилган.\nМасалан, “Арк булоқ” божхона пости бошлиғи Ж. бошчилигидаги бир гуруҳ божхона ходимлари пора эвазига турли субъектлар томонидан импорт қилинган товарлар қийматини пасайтириб кўрсатиб, давлат манфаатларига қарийб 9 млрд. сўм зарар етказган.


Олимлар қашшоқ ва бой давлатлардаги коронавирус билан боғлиқ ўлим дажарасини баҳолади — Sof.uz\nЖАҲОН 66,018,474 45,685,768 1,520,081\nОлимлар қашшоқ ва бой давлатлардаги коронавирус билан боғлиқ ўлим дажарасини баҳолади\n3.11 14:14 272 Жаҳон\nТадқиқот муаллифлари 175 та илмий иш ва антитаналарга оид 10 та тадқиқотни ўрганиб чиққан. Улар коронавирус кекса инсонлар учун янада хавфли эканлигини, шу билан бирга, инсон ёши ҳар саккиз йилга ортганида ўлим хавфи икки баробар ортиши тўғрисидаги хулосага келган. 40 ёшгача бўлган одамларда IFR— 0,1 фоизни, 80 ёшдан катталарда эса 5 фоизни ташкил этган.\nОлимларнинг маълумотларига кўра, аҳолисининг асосий қисмини ёшлар ташкил этадиган даромади паст бўлган мамлакатларда IFR тахминан 0,23 фоизга тенг. Асосан кексалар яшайдиган бой давлатларда эса ушбу кўрсаткич 1,15 фоизни ташкил этган.\nТадқиқот ҳаммуаллифларидан бири доктор Люси Океллнинг таъкидлашича, коронавирус нафақат кексалар, балки ўрта ёшдаги одамлар учун ҳам хавфли. «Масалан, бизнинг ҳисоб-китобларимизга кўра, 50-55 ёш оралиғидаги 260 инсоннинг бири касалланиш оқибатида вафот этмоқда», — дейди Окелл. Унинг сўзларига кўра, олимлар COVID-19 оқибатида юзага келаётган ўлим даражасини ҳисоблашда қатор мамлакатлардаги пандемиянинг биринчи тўлқинига оид маълумотлардан фойдаланган ва келажакда коэффициент камайиши мумкин.\nКасаллар улуши ҳисобланаётган яна бир кўрсаткичлардан бири — ўлим коэффициенти (CFR ). Жаҳон соғлиқни сақлаш ташкилотининг таъкидлашича, пандемиянинг дастлабки босқичларида асосан ўлим коэффициенти баҳоланади. Улар кузатув пайтидаги ҳолатлар сонига асосланган тахминий ҳисоб-китоблар асосида аниқланади, CFR натижаларида турли мамлакатлар учун 0,1 фоиздан 25 фоизгача.\nКеча, 18:41 1409\nКеча, 23:09 127 Жаҳон\nКеча, 22:35 97 Ўзбекистон\nКеча, 22:03 68 Ўзбекистон\nКеча, 18:41 1409 Ўзбекистон\nКеча, 18:38 341 Колумнистлар


Чингиз Айтматов: Сўзнинг ер ости бойликлари\nДонишмандларнинг “Китоблар бизнинг энг содиқ дўстларимиздир. Улар бизни ал- дамайди, ёнимизда туради, чорасизликда ташлаб кетмайди” деган сўзлари дунёда китобчалик холис маслаҳатчи йўқлигини англатади. Китоблар ўқитади, ўргатади, қийналганда йўл топиб беради. Бироқ ҳеч вақт ҳеч нима таъма қилмайди.\nКитобга муносабат турли замонларда турлича кўринишда бўлган. Ёқилган, топталган, ўғирланган китоблар ўтган асрларнинг ярадор харитаси янглиғ ўтмишга ўз аксини ташлаб турибди.\nБугун эса китобга бўлган муносабат тамоман янгиланди, янада тиниқлашди. Китоб эртанги кун учун очилгувчи эшик эканлигини ҳаёт аниқ-тиниқ кўрсатиб турибди. Китобларда ҳижжалаб йиғилган сўзлар сабаб инсоннинг юрагида мангу ёниб турган олов ҳайкали пайдо бўлди. Бу олов, бу ҳарорат ҳар бир асрни ўз тафти билан иситмоқда.\nХалқимизнинг, адабиётимизнинг дўсти бўлган, қирғиз ёзувчиси Чингиз Айтматовнинг қуйида сиз азиз муштарийларимиз эътиборига ҳавола этилаётган ушбу мақоласи ҳам китоб, унинг манзил ва ҳудуд билмас миқёси, қадри ва қиймати ҳақида ўйга толдиради.\nМақолаларимдан бирида бадиий ижод инсонлар ва китоблар тақдирини белгилаши мумкинлиги ҳақида ёзгандим. Эҳтимол, китоб шулардан биринчисидир. Фикрларим муболағадан холи, албатта. Мухтор Авезовнинг китоблари билан илк учрашувим ҳаётим давомида ойдин хотира бўлиб қоляпти. Шолохов романлари ақлу хаёлимнинг ҳар бир қиррасини ларзага солган; ўшанда мен сўз қаърида унинг туганмайдиган хазинаси борлигини ҳис этдим; сўз жодуси шу қадар баланд эдики, менда қоғоздан ҳар бир сўзнинг қаддини кўтариш, уларга ихтиёримни топшириш истаги пайдо бўлди; сўзнинг орқа-орқаларида таъсирчан бир қудрат бекиниб олгандай эди.\nМен аминманки, сўз ўзининг ер ости бойликларига эга…\nБу азалий ҳақиқатни англаш борасида ҳар бир одам турфа йўлдан қадам ташлайди. Буларнинг кўпчилиги инсон ҳаёти ва қисматининг қандай битилганлиги билан боғлиқ.\nМенинг илк асосий “кутубхонамни” тўлдирган китоблар ўзим туғилиб вояга етган Талас водийсига дахлдор, аждодларимдан менгача йўл босиб келган халқ қўшиқлари, достон ва афсоналаридир. Мен ана шу тупроқдагина илк бор манасчи овозини — “Манас” халқ эпосини тингладим. Ўшанда ўн уч ёшларда эдим. Бироқ ундан ҳам бурунроқ “эриган”, “сочилган” халқ эпоси қулоғимга қуйилди; кундалик суҳбатларда мана бундай мақолни тез-тез эшитишга тўғри келарди: “Ғалабани биз, шуҳратни “Манас” қўлга киритди”.\nКитоб инсонлар кўнглини бир-бирига боғлашда илдам одимлайди, моҳиятимизни илғашга чорлайди, кўнгилнинг ҳали ҳеч ким киришга ботинмаган қаър-қаъригача етиб боради, бугун, ўтмиш ва келажак ўртасида кўприк ўрнатади, кўприкки у биллурдан бунёд этилган. Китоб инсонлар ва “ойнаи жаҳон” ўртасидаги мувозанатни тартибга солади; бу тушунарли, негаки, асрларни енгиб ўтган Гомер, Данте, Вергилий, Толстой, Хемингуэй, Фолкнер ва бошқа инсоният даҳолари яратган бойликнинг бир қисмини ўзлаштириб бормоқ учун нималардандир юз ўгирмоқ лозим… Инсон ўзи учун тақсимланган вақтнинг саккиз соатини ухлашга, саккиз соатини давлат ишига сарфлайдиган бўлса, агар у телевизор қаршисида соатлаб ўтирса, мутолаага ҳеч қачон вақт ажрата олмайди…\nКатта шижоат билан битта китобни қайта-қайта ўқишнинг кераги йўқ, янги китоб ва замонавий муаллифлар асарларини ўқиш ҳамиша мароқлидир.\nКитобга ёшликдаги дўстингдай муносабатда бўлиш зарур, улар жуда кўп ва ҳар хил, бироқ улар билан кўпроқ юзаки, танқидий қарашларсиз, енгил-елпи муомала ўрнатасан; дейлик, улардан қайси биридир сенга жуда ёқади, аллақачон дўстларинг, фикрдошларинг сафига қўшиб бўлгансан, ҳатто ораларингизда умумий ўхшаш жиҳатлар ҳам кўп, севиб ўқиладиган битта китоб каби… Йиллар ўтган сайин танишлар сафи ҳам торайиб борар, эҳтимол, дўст деб атаганларингнинг бир-икки нафари қолар қалбингда, бироқ улар асл ва синашта дўстларингдир.\nКитоблар билан муносабатда ҳам худди шундай. Қайсидир ёзувчини ёшликда севиб мутолаа қилгандирсан, энди унга қайтишга, такрор ўқишга бирон-бир истак туймайсан, бутун умрга етадиган тарзда ўқиб бўлганингни англайсан. Бошқа бир ёзувчи билан аксинча. Дейлик, Достоевский асарларини, қандай кашф этган бўлсам, шундайлигича сақланиб қоляпти, балки кўз олдимда тобора ўсиб, баландлаб бормоқда. У яшаб ўтган замон ортда қолди, зимистон ёз, хаёлий Петербург ўтмиш қаърига ғарқ бўлди, бироқ Достоевский асарлари, насрининг қалби, сўзи менинг ҳаётимда яшашда давом этяпти, мендан ором ва хотиржамлигимни тортиб оляпти. Достоевский беҳаловат ёзувчи, у бизнинг виждонимизни, туйғуларимизни остин-устун қилиб ташлайди, уни ўқиш ҳар доим мураккаб, бироқ ёқимли машғулот, у сени ўзингга, аслингга, диёнатингга қайтаради; унга ўхшаб ёзиш имконсиздир, бироқ нималарнидир ўрганса бўлади. Нимани? Менимча, биринчи навбатда ранжиган ва хўрланган кимсаларга нисбатан раҳм-шафқат, инсонларга муҳаббат туйғусини.\nДўстлар давраси торайиши, ёки аксинча уларга бўлган меҳр-муҳаббатинг янада кенгайиши мумкин.\nҲар бир китоб беҳуда ишлардан узилишни, образлар олами ва мавзу ичига чуқур киришни, бутун борлиғинг билан унинг ичида яшашни талаб қилади. Акс ҳолда, ҳеч нимага эришиб бўлмайди. Китобга, босма сўзга меҳр туйғуси эрта болалигимданоқ сингигандир, эҳтимол.\nЎшанда руҳиятимга таъсир ўтказувчи ҳар бир китобни тўхтатиб бўлмайдиган бир шошқалоқлик билан қўлга олардим. У пайтлар мен учун ёмон китобнинг ўзи йўқ эди, мен китоб ёзаётган ҳар бир одамдан, уларнинг ёзган ҳар бир ҳарфидан ҳайратланар, ҳар бир ёзувчи Пушкин ва Толстойдек ўзгармас таассурот қолдирарди менда. Кечроқ тушуниб етдимки, ёмон, бекорчи, истеъдодсиз ёзилган китоблар ҳам бўлиши мумкин экан. Бу фикрларим қанчалар содда бўлмасин, ўша пайтдан то ҳозиргача ёмон китоблар бўлмаслигини, китоб ва ёзувчи ҳақидаги болалигимнинг тиниқ тасаввурлари чиппакка чиқмаслигини қаттиқ истардим.\nРус тилидан Гўзал БЕГИМ таржимаси.\n« Матбуот — маънавият булоғи\nРассом хандаси »


ЧИРЧИҚДА БАЙРАМГА БАҒИШЛАНГАН ТАДБИР ЎТКАЗИЛДИ\n9 май — Хотира ва қадрлаш куни муносабати билан Чирчиқ шаҳридаги Чирчиқ саноат ва хизмат кўрсатиш касб-ҳунар коллежида “Инсон қадри улуғ — хотира муқаддас” шиори остида маънавий-маърифий тадбир бўлиб ўтди.\n“Адолат” социал-демократик партияси ҳамда “Миллий такланиш” демократик партияси Чирчиқ шаҳар кенгашлари ҳамкорлигида ташкил этилган мазкур тадбирда коллежда таҳсил олаётган ўқувчилар, устоз-мураббийлар ва кенг жамоатчилик иштирок этишди. Тадбирда сўз олган коллеж директори Олимжон Муқимов, “Адолат” СДПнинг Чирчиқ шаҳар кенгаши ходими Ҳусан Жомуродов, “Миллий тикланиш” демократик партияси Чирчиқ шаҳар кенгаши раиси Хислат Холмуродовлар тадбир иштирокчиларини қутлар экан, бугунги тинч ва осуда ҳаётимиз учун иккинчи жаҳон урушида жон фидо қилган минглаб ватандошларимизнинг мардлиги ва жасорати, фронт ортидаги кўрсатган матонатлари ҳақида гапириб ўтишди.\nШундан сўнг, тадбирнинг бадиий қисмига навбат берилди. Дастлаб иккинчи жаҳон уруши йилларига мансуб қисқа метражли фильм намойиш этилди. Коллеж ўқувчилари томонидан иккинчи жаҳон уруш йилларига оид театрлаштирилган саҳна кўринишлари, Ватанни улуғловчи куй-қўшиқлари ва шеърлари байрам тадбирига йиғилганлар қалбига ўзгача руҳ бағишлади.


Руминияда АҚШнинг ракеталарга қарши мудофаа базаси қурилиши якунланди\n22:00 / 18.12.2015\nВашингтон ва Бухарест Руминияда АҚШнинг ракеталарга қарши мудофаа базасининг техник тайёргарлиги якунланганини маълум қилди, деб хабар бермоқда Reuters ахборот агентлиги.\nТаъкидланишича, Aegis Ashore ракеталарга қарши мудофаа тизимининг ер устидаги варианти кучли радар, ушлаш қурилмаси ва коммуникация қурилмаларини ўз ичига олади.\nАҚШ ҳукуматининг айтишича, бу тизим Эрон томонидан амалга оширилиши мумкин бўлган ҳужумларни бартараф этишга қаратилган.\nБаза расман 2016 йилнинг бошида ишга туширилади.\nМаросимда АҚШнинг Руминиядаги элчиси Ханс Клемм ва Руминия ташқи ишлар вазири Лазар Команеску иштирок этди. Улар биргаликда нутқ сўзлаш пайтида бундай қурилманинг Руминияда ўрнатилиши Россия қарши қаратилмаганини айтдилар.\nАввалроқ Россия ташқи ишлар вазири Сергей Шойгу Мудофаа вазирлигининг ҳар йилги кенгайтирилган мажлисида НАТОнинг Болтиқбўйи давлатлари, Польша ва Руминиядаги кучлари бир йил ичида самолётлар бўйича 8 марта, шахсий таркиб бўйича 13 марта ортганини маълум қилганди.


Инсониятни емираётган глобал лойиҳа – Yoshlar ovozi\nИнсониятни емираётган глобал лойиҳа\n21.10.2019 21.10.2019 Yoshlar ovozi\nКелажакда одамда фақат катта бош\nва иккита кичик қўл қолиши мумкин…\nПул ва ҳокимият ўрнида ахборот, одамлар ўрнида компьютер, онг ўрнида мураккаб матрица… Жамиятни эса монополист эмас, манипуляторлар бошқаради. Ахборотлашган дунёни қандай келажак кутаётгани тўғрисида олимлар турли тахминларни илгари сурмоқда. Ҳозирча тугал назария яратилгани йўқ. Глобализация жараёнларини тадқиқ этаётган ўзбекистонлик социолог\nАзамат Сеитовнинг фикрича, бир неча юз йилдан сўнг Ер юзида ахборот цивилизацияси пайдо бўлиши мумкин.\nУшбу глобал конструкция ўзини ўзи емириб бўлгач, инсон физиологик жиҳатдан деярли йўқолиб кетади. Аниқроғи, одамда фикрлаш учун катта бош ва ювиниб-тараниш учун иккита кичик қўл қолади, холос. Қолган барча эҳтиёжларни рақамли технологиялар ёрдамида, ҳатто хонадан чиқмай туриб қондирадиган бўламиз.\n— Азамат ака, наҳотки кишилик эволюцияси шу даражага етса! Ахир, бу фантастика-ку!\n— Тўғри, фантастика, лекин унинг илмий асоси бор. Биз қандай дунёда яшаётганимиз ва қаерга қараб кетаётганимиз ҳақида гапиришдан аввал тарихга назар ташламоқчиман. Шу чоққача\nкишилик жамияти иккита муҳим ривожланиш босқичидан ўтди.\nДастлаб аграр жамиятда яшадик. Унинг илк куртаклари қадимги аждодларимиз қўлига иш қуролини олганида намоён бўла бошлаган. Одамлар деҳқончилик ёки чорвачилик билан шуғулланарди. Ҳамма топган-тутганини умумий қозонга ташларди, бироқ мол-мулкни тасарруф этиш ҳуқуқи фақат бир кишига — жамоа сардори (ёки ҳукмдор)га тегишли эди.\nИбтидоий жамият ўзагини иккита муҳим ижтимоий институт — армия ва дин ташкил қилган. Биринчиси — қўрқитган ва жазолаган, иккинчиси — таскин берган. Лекин иккиси ҳам ҳокимиятга хизмат қиларди.\nМинг йилликлардан сўнг буғ машинасининг ихтиро қилиниши натижасида жамият индустриал босқичга ўтади. Энди ҳокимиятнинг асосий манбаи пул бўлиб қолади. Мана шу жойда анъана ва қадриятлар трансформацияси рўй берган. Яъни дин инсон маънавиятини бойитувчи фалсафа, армия эса давлатчиликнинг муҳим атрибутларидан бирига айланади.\nИндустриал жамият ҳамма вақт маҳсулот ва хизматларни кўпайтириш заруратига қурилган. Асосий мақсад — бойиш. Мантиқ жуда оддий: қанча кўп ишлаб чиқарсанг, шунча кўп даромад оласан. Лекин капиталистлар бойликни одамларнинг реал эҳтиёжларини қондириш ҳисобига орттирган. Ахборот жамиятида ундай эмас. Ҳозирги даврда ахборот капитал сифатида қабул қилинмоқда. Айтайлик, Бил Гейтс 3 миллард АҚШ долларидан маҳрум бўлди, деган гап унинг сейфидаги пуллар куйиб, кул бўлганини эмас, балки фонд бозоридаги акциялари нархи тушиб кетганини англатади. Кўряпсизми, ахборот бир вақтнинг ўзида ҳам қиймат ҳосил қиляпти, ҳам қийматга эга бўляпти.\n— Мантиқан ўйлаб қарасак, ҳокимият учун кураш ахборот жамиятида ҳам давом этмоқда.\n— Худди шундай. Фақат восита ўзгарди. Энди қурол ўрнида\nахборот ишлатиляпти. Боз устига, одамларнинг нафақат чўнтаги, балки онги ва қалбини эгаллаш учун кураш бормоқда. Инсоният гибрид урушларни бошидан кечиряпти. Таъбир жоиз бўлса, ахборот кампанияси ҳам урушнинг бир туридир.\nИлгари оломон қўзғалиши учун “Худо сизларга душманга қарши жанг қилишни буюрди”, дейиш кифоя эди. Ҳозир бу усул кор қилмайди. Одамларга қон, азоб-уқубат, зўравонлик саҳналарини кўрсатиш керак. Гарчанд ўша тасвир ёлғон ва уйдирма бўлса-да, аудитория барибир ишонади ҳамда жунбишга келади. Бунинг номи — манипуляция. Замонавий жамиятнинг энг катта қусури ҳам шунда — ахборот асрида инсоният бошқарилувчи тўдага айланмоқда. Аянчлиси, бундай тенденция глобал характерга эга.\n— Бизни ким ва нима учун бошқаряпти?\n— Бундан йирик мулкдорлар — трансчегаравий компания ва корпорациялар эгалари манфаатдор. Улар мислсиз даражада бой, шу боис асосий ахборот оқимларини назорат қилиш имконига эга.\nСоциологик нуқтаи назардан, биз яшаётган объектив реаллик, яъни ахборотлашган дунё аслида ўйлаб топилган конструкциядир. У муайян установкалар ёрдамида барпо қилинади. Масалан, қўлингиздаги “Айфон” сизга нима учун керак?\n— Асосан телефон қўнғироқларини амалга ошириш учун. Баъзан мобиль интернетдан фойдаланаман.\n— Яшанг! Аксарият одам худди шу жавобни беришига ишончим комил. Смартфон ишлаб чиқарувчилари ўз маҳсулотини салкам универсал қурилмага айлантирган. Ҳозирги телефонларда интернет, веб-камера, диктофон ва яна бошқа кўплаб функциялар, иловаю дастурлар мавжуд. Ярмидан кўпи фойдаланувчига керак ҳам эмас. Шунга қарамай, “Айфон”, “Самсунг”, “Редми”лар йилдан-йилга қўшимча функциялар ҳисобига такомиллашмоқда. Янги модель сотувга чиқиши билан миллионлаб одамлар уни харид қилишга ошиқади. Ёки ҳеч бўлмаганда, шуни орзу қилиб яшайди. Нега? Чунки турфа реклама роликлари, промоакциялар, ахборот кампаниялари орқали жамиятга “сўнгги русумдаги смартфони борлар замонавий ҳамда омадлидир!” деган фикр сингдирилмоқда. Мана сизга сохта реаллик! Биз бундай установкаларни қабул қилиб, беихтиёр кимдир ўйлаб топган ва кимларгадир мислсиз фойда келтираётган конструкциялар гирдобига тушиб қоляпмиз. Ҳозирги даврда ахборот эгаси нафақат катта капитал, балки юқори таъсир кучига эга эканини мана шундан ҳам билса бўлади. Бошқача айтганда, унда одамларни ўз йўриғига солиш имконияти бор.\nЯна бир мисол. “Кока-кола” соғлиқ учун зарарли экани ҳақида бот-бот гапирилади. Шунинг фонида оддий, газсиз сувни истеъмол қилишга даъватлар бўлмоқда. Ваҳоланки, минерал сув ишлаб чиқарадиган дунёдаги энг машҳур брендлардан бири —\n“Нестле” “Кока-кола” сингари трансмиллий компания ҳисобланади. Ушбу гигант корхоналар учун сиз “Кока-кола”ни кўп ичяпсизми ёки “Нестле”ни — бариси бир. Маҳсулотини сотиб олсангиз бўлди.\nМулкдорлар ахборотнинг қудратидан фойдаланиб, маҳсулот ва хизматларга эҳтиёжни сунъий тарзда шакллантиришга ўтиб олган. Капиталистларга фақат даромад керак. Бошқаси билан уларнинг иши йўқ! Ҳозир нарса-буюмларни ўта сифатли ва чидамли қилиб чиқариш фойда келтирмай қўйди. Шу туфайли муайян вақтдан кейин техник воситалар ҳамда электрон қурилмалар бузилади, кийим-кечаклар эса урфдан чиқа бошлайди.\nИндустриал жамиятга хос истеъмол товарларини кўпайтириш, яъни керагидан ортиқ ишлаб чиқариш анъанаси ахборот асрига келиб маҳсулотларни ранг-баранглаштириш тенденцияси билан алмашмоқда. Ишлаб чиқарувчи энди ҳамма учун бир хил маҳсулот таклиф қилмайди, балки ҳар кимнинг индивидуал талаб ва истакларига мослашади. Бозорга чиқинг, биргина жинси шимининг ўнлаб турларини топасиз — аёллар ва эркаклар учун, кенг ва тор, йиртиқ-ямоқли — ҳаммасидан бор. Менимча, индивидуал эҳтиёжлар биринчи планга чиқаётган жамиятда эртами-кечми, ишчиларнинг янги қатлами шаклланади. Уларни ишчи интеллегенция, деб номлаш мумкин. Бу қатлам\nсохта реалликни яратиш ва одамларни унга ишонтириш билан\n— Бундан чиқди, пулдорлар халқни хоҳлаганича лақиллатиши мумкин экан-да.\n— Агар тегишли чоралар кўрилмаса, жамият чиндан ҳам бошқарилувчи массага\n— Чорани ким кўриши керак?\n— Давлат. Давлатнинг асосий функцияларидан бири маънавий қадриятларни сақлаб қолишдан иборат. Маънавиятсиз жамият “ўлади”, давлат эса емирилади.\nАхборот жамиятида қадриятлар трансформацияси юз бераётгани ҳақида гапирдик. Бойиш ва бошқариш иштиёқи маънавий категориялар, айтайлик, заифларга ёрдам бериш, мискинлар билан бўлишиш, қўйингки, ҳалоллик, камтарлик, тўғрисўзлик каби эзгу фазилатлардан устун бўлиб чиқмоқда. Маънавиятни четга суриб қўйсак, охир-оқибат, инсоний ва миллий қиёфамиз йўқолиб, оломонга айланишимиз ҳеч гап эмас. Мен фақат Ўзбекистонни эмас, бутун дунёни назарда тутиб\nДавлат, биринчи навбатда, халқнинг қорнини тўйғазиши ва осойишталигини таъминлаши керак. Ундан кейин жамиятни маърифатли қилиш зарурати туғилади. Ҳозир мамлакатимизда китобхонлик кенг тарғиб қилинмоқда. Жорий йилда турли даражадаги раҳбарлар ўзлари ўқиган мактабга китоб совға қилишни бошлаганида баъзилар буни киноя билан қабул қилганди. Орамизда миллий ғоя тарғиботига ҳам худди шундай — энсаси қотиб қарайдиганлар бор. Аммо бундай ишларни қилиш керак. Ўшандагина Ўзбекистон халқи бирдам бўлади, мамлакатнинг миллий манфаатларини тўғри англайди ва уларни ҳимоя қилишга интилади. Китобхон жамиятни алдаш ёки тобе қилиш жуда мушкул. Шу туфайли биз олий таълим муассасалари тармоғини кенгайтириб, ўқимишли ва зиёли ёшларни кўпайтиришимиз зарур. Улар интеллектуал маҳсулот, масалан, стартап лойиҳалар яратиб, мамлакатга сармоя келтира олади.\n— Ўзимизга хос ахборот жамиятини барпо қила оламизми?\n— Йўқ, ахборот жамияти қайсидир мамлакатга хос бўлолмайди. Бу — глобал лойиҳа. Лекин ҳозирча унинг ягона модели мавжуд эмас. АҚШ, Хитой, Россия, Европа ўз вариантларини тарғиб қиляпти. Шулардан биронтасига мўлжал олишимиз мумкин.\nАхборот жамиятини инкор этиш бефойда. Барча мамлакатлар эртами-кечми бу реалликни қабул қилиши керак. Шу жумладан, биз ҳам. Ўзбекистон эндигина индустриал жамиятга ўтди. Бироқ фаровон ҳаёт кечиришни, ривожланган давлатлар қаторига қўшилишни хоҳласак, муайян қадриятлардан воз кечишга ва қайсидир нарсаларга муносабатни ўзгартиришга тўғри келади. Масалан, интернет ёшлар тарбиясига салбий таъсир кўрсатяпти, деб уни буткул тақиқлаб қўёлмаймиз-ку. Ёки бўлмаса, аёлларимиз ибо-ҳаёсини йўқотмаслиги учун барига рўмол ўратиб, узун кўйлак кийишини талаб қилиш мумкинми? Инсон ҳар бир ишни онгли\nравишда бажариши керак.\nАхборот жамиятига ўтиш бошқа давлатлар билан иқтисодий, сиёсий, илмий, маданий интеграциялашувни ҳам талаб қилади. Бусиз замонавий дунёда яшаб бўлмайди. Қолаверса, ахборот урушларига ўхшаш глобал таҳдидларга қарши ҳеч бир мамлакат якка ҳолда курашолмаслиги аниқ. Бироқ интеграция баҳонасида давлат стратегик масалалар — мудофаа салоҳияти, ички ва ташқи хавфсизлик, чегаралар дахлсизлигини қўлдан бой бермаслиги жуда муҳим.\n“Текин энага”нинг қимматга тушаётган “тарбия”си\n← “Болалик”даги аламлар\nАлишер Hавоий ва адабий тил муаммоси →


Экологияга қўлқоплар ҳужуми бошланди! Экопартия нега жим? » Sangzor.uz - Инновацион ахборот портали\nSangzor.uz » Жамият » Экологияга қўлқоплар ҳужуми бошланди! Экопартия нега жим?\nПолиэтилен пакетларнинг экология ва инсон саломатлигига салбий таъсирини биламиз. Полиэтилен ҳатто 1000 йилгача муддатда парчаланади. Шу боис бир қанча вақт олдин юртимизда экологияни муҳофаза қилиш мақсадида дўконларда бепул бериладиган пакетлар пуллик қилинганди. Бу орқали полиэтилендан имкон қадар камроқ фойдаланиш кўзда тутилган. Бугун эса ҳаётимизда бир марталик полиэтилен қўлқоплар пайдо бўлди. Албатта, фуқаролари саломатлини ўйлаб! Бироқ бу жамиятимизда экологик тарғибот сустлиги, экомаданият шаклланмаганини қалқитиб юзага чиқариб қўйди: атроф бир марталик қўлқоплар уюмига билан тўлмоқда. Бу хусусда экопартиянинг фикри, энг муҳими, ҳаракатлари қандайлиги эса ҳануз номаълум. Она заминни, яшилликни муҳофаза этишни ўз олдига мақсад қилган партия яшил ерда сочилиб ётган қўлқопларни кўрганда бирор нимани ҳис қилдими ўзи?! Ҳойнаҳой, Транспорт вазирлиги қўлқопни амалиётга киритишни тавсия қилаётганда фуқароларимизнинг экомаданиятини юксак деб ҳисоблаган кўринади. Лекин кўчаларни тўлдириб бораётган чиқиндилардан сўнг Вазирликнинг бу хусусдаги фикри чил-чил синдиёв.\nЖурналист Жиззах шаҳар ҳокимлигидан нега норози?


Сурхондарё ахолиси Сенатордан мамнун ми? » Новости Узбекистана сегодня: nuz.uz\nНовости Узбекистана → ЖАМОАТЧИЛИК → Сурхондарё ахолиси Сенатордан мамнун ми?\n19-03-2020 12:35 0 409 Рейтинг1 Чоп этиш\nСурхондарё ахолиси Сенатордан мамнун ми?\nСурхондарё вилояти Сариосиё тумани “Нелоба” маҳалласида истиқомат қилувчи аҳоли узоқ йиллардан бери янги трансформаторга эҳтиёжи борлиги тўғрисида турли жойларга қайта-қайта мурожаат қилиб келишган. Аммо, ушбу мурожаат ўз ечимини топмаган.\nМаҳалла аҳли мазкур масала юзасидан Ўзбекистон Республикаси Сенати аъзоси Абдуғани Сангиновга сайёр қабулда мурожаат қилган эди. Сенатор Абдуғани Сангинов томонидан бу мурожаат ижобий ҳал этиб берилди. Сариосиё туманидаги Нелоба қишлоғи Санглоқ гузарида жойлашган 12 та хўжаликда истиқомат қилувчи аҳоли вакилларидан тушган мурожаат юзасидан ўрганишлар олиб борилди. Ўрганишда маҳалла аҳолисига ҳозирги кунда 7 дона бетон устун ҳамда 160 КВтлик трансформаторни кучланиши каттароқ бўлганига эҳтиёжлари мавжудлиги аниқланди.\n2020 йил 4 март куни ушбу масалалар бўйича 7 дона бетон устун, 7 дона траурс, 28 дона изолятор, 1500 метр AS-35 маркали сим ва 160 КВтлик трансформатор ўрнига 250 КВт кучланишли янги трансформатор ўрнатилиб, электр тармоққа уланиб, фойдаланишга топширилди.\nШунингдек, туман аҳолисини узлуксиз электр токи билан таъминлаш учун Дўстлик маҳалласига 5 дона бетон устун, 4 дона траурс, 16 дона изолятор, 1500 метр AS-35 маркали сим ва 250 КВт кучланишли янги трансформатор ўрнатилиб, электр тармоққа уланиб, фойдаланишга топширилди.\nТеракзор маҳалласига 10 дона бетон устун, 3000 метр AS-35 маркали сим ва 250 КВт кучланишли янги трансформатор ўрнатиб берилди.\nСенатор томонидан ижобий ҳал этилган долзарб муаммолар ечимидан маҳаллий аҳоли ниҳоятда мамнун бўлди. Туман аҳолисини узлуксиз электр токи билан таъминлаш учун Дўстлик маҳалласига 5 дона бетон устун ,4 дона траурс, 16 дона изолятор, 1500 метр AS-35 маркали сим ва 250 КВТ кучланишли янги трансформатор ўрнатилиб тармоққа улаб фойдаланишга топширилди. Теракзор маҳалласига 10 дона бетон устун , 3000 метр AS-35 маркали сим ва 250 КВТ кучланишли янги трансформатор ўрнатилди.


Юртбошимиз табригида ҳар қандай давлатнинг куч-қудрати ва имкониятларига унинг армияси жанговар қобилияти ҳамда жанговар тайёргарлигига қараб баҳо берилиши алоҳида таъкидланди. Шунингдек, мамлакатимиз мудофаа салоҳиятини мустаҳкамлаш, ҳарбий хизмат мавқеини янада юксалтириш, Қуролли Кучларнинг малакали кадрлар билан таъминланишини яхшилаш, ҳарбий хизматчилар учун зарур шарт-шароитлар яратиб бериш, миллий армиямизни замонавий моддий-техник база билан тўлиқ таъминлаш ва бошқа шу каби амалга оширилган кенг кўламли ислоҳотлар ҳақида батафсил тўхталиб ўтилди.\nБилдирилган фикрларнинг мазмун-моҳияти жуда катта аҳамиятга эга. Чунки қисқа вақт мобайнида чуқур таҳлиллар, миллий анъаналарга таяниб, илғор тажриба ҳамда замонавий ютуқларни ўрганган ҳолда, мудофаа қудратимиз мустаҳкамлангани, энг аввало, халқимиз тинчлиги ва осойишталигини таъминлашга қаратилгандир.\nТаъкидлаш лозимки, мамлакатимизнинг мудофаа салоҳиятини оширишда унинг ҳуқуқий асосларини яратиш ва такомиллаштириб боришга ҳам алоҳида эътибор қаратилди.\nЎзбекистон Республикасининг Ҳарбий доктринаси мудофаа хусусиятига эга бўлган муҳим ҳужжатлар сирасига киради.\nБу ҳужжат Қуролли Кучларимизни мустаҳкамлаш, давлат суверенитети ва мамлакатимиз ҳудудий яхлитлигини, одамларимизнинг тинчлиги ҳамда осойишталигини ҳимоя қилишга йўналтирилгандир. Шу билан бирга, мамлакатимиз Мудофаа доктринасида армиямиз республикадан ташқаридаги ҳарбий ҳаракатлар ва операцияларда иштирок этмаслиги ҳақидаги нормалар мустаҳкамланган. Бу эса, Президентимиз таъкидлаганларидек, давлатимиз ўзининг тинчликсевар сиёсатига ҳамиша содиқ бўлиб келганининг яна бир яққол тасдиғидир.\nЯқинда бўлиб ўтган Олий Мажлис Қонунчилик палатасининг биринчи йиғилишида ҳам Юртбошимиз давлатимизнинг ташқи сиёсат стратегиясига алоҳида тўхталдилар. Яъни, Ўзбекистон турли сиёсий-ҳарбий блокларга қўшилмаслиги, ўз ҳудудимизда хорижий ҳарбий базалар ташкил қилишга йўл қўйилмаслигини қайд этдилар. Ушбу тамойилларнинг қонунчилигимизда мустаҳкамлаб қўйилганлиги ҳам олдимизда турган пировард мақсадлардан бири — юртимизда тинчлик ва осойишталикни мустаҳкамлашга қаратилганлигидан далолат беради.\nЎйлаймизки, мамлакатимиз мудофаа қудрати бундан кейин ҳам юрт тинчлиги ва халқ фаровонлиги каби эзгу мақсадлар йўлида доимо ривожланиб бораверади.\nЎзбекистон Республикаси Олий Мажлиси Қонунчилик палатаси Мудофаа ва хавфсизлик масалалари қўмитаси раиси.\nМазкур рукндаги бошқа мақолалар: « Мамлакат равнақи, аҳоли фаровонлиги — бош мезон\tЎзбекистон Республикаси Олий Мажлиси Сенатининг биринчи мажлиси тўғрисида ахборот »


Тюмень давлат университетида «Ўзбек тили ва адабиёти маркази» ташкил этилади - Халқ сўзи\n12:27 29 Октябр 2020 Жамият\nМамлакатимизнинг Екатеринбург шаҳридаги Бош консулхонаси вакиллари Тюмень давлат университетида бўлди, деб хабар бермоқда «Дунё» АА.\nСафар давомида Тюмень давлат университетининг «Гёте кутубхонаси»да, мазкур олий ўқув юрти ректорининг биринчи ўринбосари вазифасини бажарувчи Андрей Толстиков ва университет профессор-ўқитувчилари иштирокида давра суҳбати ташкил этилди.\nАндрей Толстиков университет фаолияти ҳамда икки томонлама ҳамкорлик борасида қисқача маълумот бериб, Тюмень давлат университетида таҳсил олаётган ўзбекистонлик талабалар иқтидорини юқори баҳолади. Ўзбекистонлик талабалар нафақат билим жиҳатидан, балки университет маданий ва спорт ҳаётида ҳам фаол экани қайд этилди.\n—Жорий йилда Ўзбекистондан 145 ёш талаба бўлишга муваффақ бўлди, —деди Андрей Толстиков. — Бугунги кунда университетда 43 давлатдан 1 минг 900 нафар хорижий талаба таҳсил олмоқда. Шундан 445 нафари ўзбекистонлик. Бу Ўзбекистонда ўқув юртимизга бўлган қизиқиш юқори эканидан далолат. Бугунги кунда дунёда ҳукм сураётган коронавирус пандемияси боғлиқ вазиятда Ўзбекистон ҳукумати ўз ёшларини эътиборсиз қолдирмади. Улар, ўз навбатида, олийгоҳимиз талабаси бўлгани учун кўрсатилган ғамхўрлик учун миннатдорлик билдирамиз. Мен Бош консулхона томонидан илгари сурилган университетда «Ўзбек тили ва адабиёти маркази»ни ташкил этиш таклифни қўллаб-қувватлайман.\nМулоқот давомида Ўзбекистон ва Россия, жумладан, Тюмень билан алоқаларни ривожлантириш бўйича илгари сурилаётган ташаббусларни амалга оширишда ҳар икки томон бирдек интилиши қайд этилди. Жумладан илмий, маърифий ҳамкорликнинг бугунги босқичида Бухоро давлат университети билан алоқаларни ўрнатишга қизиқиш билдирилди.\nУчрашув доирасида беш жилдлик «Ўзбек тилининг изоҳли луғати» китоби ҳамкор олийгоҳ мутасаддиларига совға сифатида топширилди. Қомуснинг яратилиши, ундан кўзланган мақсад ҳақида иштирокчиларга маълумот берилди. Университет раҳбарияти «Ўзбек тилининг изоҳли луғати» китоби ўзбек тилини чуқур ўрганаётган олим ва талабалар учун ажойиб совға бўлгани қайд этилди.\nМулоқот сўнгида университетда Тюмендаги ўзбек диаспораси вакилларини жалб қилган ҳолда ўзбек тилини кенг тарғиб қилиш, Ўзбекистон тарихи, маданияти, туризм салоҳияти ҳақида маълумот берувчи махсус бурчак ташкил этишга келишиб олинди.


АХБОРОТ ХУРУЖИНИНГ САЛБИЙ ОҚИБАТЛАРИ — Zamaxshariy.uz\nБугунги кунда инсонларни интернетдан чеклаб бўлмайди. Бу борада марҳум биринчи юртбошимиз: «…Албатта, интернет орқали дунёнинг исталган нуқтаси билан тезкор алоқа ўрнатиш, зудлик билан зарур ахборот ва маълумотларни олиш, билим ва маърифатни оширишда унинг беқиёс ўрни ва аҳамияти борлигини ҳеч ким инкор этолмайди. Биз одамларимизнинг интернет имкониятларидан янада кенгроқ фойдаланишга бўлган интилишларини ҳар томонлама қўллаб-қувватлаймиз. Такрор бўлса-да, айтмоқчиман – ахборот оламида қандайдир девор ўрнатиш, ўз қобиғига ўралиб, маҳдудликка юз тутиш йўли бизга асло маъқул эмас», дея айтган сўзларини эсга олмасдан иложимиз йўқ.\nХозирги кунда бузғунчилик, зўравонлик, экстремизм ва терроризмни тарғиб қилувчи веб-сайтлар сони 10.000 тадан ошгани таъкидланмоқда.\nМамлакатимизда ҳам, бутун дунёда ҳам кимнидир қўрқитиш, фитна, суиқасд қилиш, озор бериш Ислом динида йўқ эканини мусулмонлар таъкидлашяпти. Демак, бундай ҳаракатларни Исломга қарши фаолият, деб аташдан бошқа иложимиз йўқ.\nДарҳақиқат, бундай террорчиларни мусулмон деб бўлмайди. Чунки агар мусулмон бўлганларида мусулмонларга қурол кўтаришмасди. Яна Худодан қўрқмасдан Аллоҳ таолонинг байтига кириб, намоз ўқиб турган намозхонларни, қанча-қанча оилаларни боқувчисиз қолдириб, неча-неча аёлларни бева қилишмасди, қанча-қанча етим болалар дунёда кўпаймас эди. Юқорида айтиб ўтилган барча ёмон иллатларни Ислом дини қоралайди.\nУрганч тумани бош имом хатиби\nPrevious Post:ХОРАЗМ ВИЛОЯТИ УРГАНЧ ШАҲАР «ИМОМ ФАХРИДДИН АР-РОЗИЙ ЎРТА МАХСУС ИСЛОМ БИЛИМ ЮРТИДА КИТОБЛАР КЎРГАЗМАСИ БЎЛИБ ЎТДИ


«Ўзбекистонга бошқа бозорларга чиқиш учун энг қисқа ва энг арзон йўл бўлади». Президент Мозори-Шариф—Кобул—Пешавор темир йўли ҳақида - Daryo\n18:46, 16.04.2021 24126\nПрезидент Шавкат Мирзиёев 16 апрель куни Самарқанд вилоятида бўлиб ўтган йиғилишда Ўзбекистон, Афғонистон ва Покистон томонидан амалга оширилаётган Мозори-Шариф —Кобул—Пешовар темир йўлини қуриш лойиҳасининг аҳамияти ҳақида гапирди, деб хабар бермоқда «Gazeta.uz».\n«Агар 27 йил ичида биз Хитой ёки бошқа бир Осиё мамлакатига темир йўл қурганимизда, экспорт қилинадиган маҳсулотларимиз нархи 60—70 фоизга арзонроқ бўлар эди», — деган у.\nПрезидентнинг айтишича, Ўзбекистонга экспорт қилишда ҳалигача Россия ёки Қозоғистон орқали экспорт қилишга тўғри келмоқда. Давлат раҳбарининг таъкидлашича, Трансафғон темир йўли қурилиши бошлангандан сўнг Ўзбекистон ўз экспорт бозорларини диверсификация қилади, қўшни давлатлар эса Ўзбекистон маҳсулотлари учун транзит тарифларини пасайтиради.\nШавкат Мирзиёев Покистон бош вазири Имрон Хон ва Афғонистон президенти Ашраф Ғани билан бир неча музокаралардан сўнг уларни лойиҳани биргаликда амалга оширишга кўндиришга эришганини айтган.\n«Бу фойда келтиради, аммо темир йўлда хавфсизликни ким таъминлай олади? Фақат 200 миллион аҳолиси бўлган Покистон. Агар биз ушбу бозорга кира олсак, дунёнинг бошқа бозорларига денгиз портлари орқали чиқа оламиз», — деб таъкидлаган у.\nДавлат раҳбари 2 февраль куни Ўзбекистон—Афғонистон—Покистон ўртасидаги юқори даражадаги музокаралар натижалари бўйича Ўзбекистонга бошқа бозорларга чиқиш учун «энг қисқа ва энг арзон йўл» бўладиган Мозори-Шариф—Кобул—Пешовар темир йўлини қуриш бўйича қўшма ҳаракатлар режаси («Йўл харитаси») қабул қилинганини маълум қилган.\nШавкат Мирзиёев Россия раҳбарияти ҳам ушбу лойиҳада иштирок этишга тайёрлигини билдирганини айтган. Қўшни давлатлар ҳам қизиқиш билдираётганини таъкидлаган.\n«Президент мана шундай масалалар билан шуғулланмоқда, туман ва шаҳар ҳокимлари эса қашшоқликни камайтириш масалалари билан шуғулланиши керак. Агар биз шу каби масалалар, шунингдек, йўллар, электр энергияси, газ, тадбиркорлик учун миллиардлаб доллар ажратмаганимизда, ‘маҳаллабай’ тизимини яратмаганимизда, бугун бу ҳақда гапирмаган бўлардим. ‘Қарсак чалинғ деб айтиб, бу жойни тарк этардим», — деган у.\n14 апрель куни Ўзбекистон Президенти Покистон бош вазири билан онлайн саммит ўтказди. Унда мамлакатлар ўртасида авиақатновларни тиклаш, имтиёзли савдо, виза тартибини соддалаштириш, транспорт ва транзит тўғрисидаги битимни қабул қилиш ва бошқа масалалар муҳокама қилинди.\nТранспорт вазири Илҳом Маҳкамовнинг қўшимча қилишича, мамлакатлар 600 километр узунликдаги Мозори-Шариф—Кобул—Пешовар темир йўл лойиҳасини амалга оширишни жадаллаштиришни ҳам муҳокама қилган. Унга кўра, май ойида Афғонистонда жойлашган қурилиш майдонларини экспедициявий текшириш ишларини ташкил этиш режалаштирилган. Бундан ташқари, томонлар транзит савдо тўғрисида битим лойиҳасини ишлаб чиқди.\nМарказий ва Жанубий Осиё янги келажагига коридор\nАввалроқ Стратегик ва минтақалараро тадқиқотлар институти директори Элдор Арипов Мозори-Шариф—Кобул—Пешовар темир йўли лойиҳаси нима сабабдан Ўзбекистон учун муҳимлигини «Gazeta.uz»га маълум қилганди. Унинг сўзларига кўра, Марказий Осиё мамлакатлари позициясидан қараганда, трансафғон коридори Жанубий Осиёнинг истиқболли бозорларига мутлақо янги ва энг қисқа йўлни очиб беради.\nЖанубий Осиё билан иқтисодий алоқаларнинг кенг имкониятлари минтақанинг макроиқтисодий кўрсаткичлари ва ушбу ҳудуднинг ўсиш динамикасига боғлиқ. Жами аҳолиси 1,9 миллиард нафар (дунёнинг тўртдан бири) ва ялпи ички маҳсулоти 3,5 триллион доллар бўлган Жанубий Осиё дунёдаги энг тез (йилига 7,5 фоизгача) ўсаётган минтақадир.\nТрансафғонистон йўлнинг қурилиши, шунингдек, Марказий Осиёдаги транспорт оқимларини диверсификация қилади. Чунки минтақа мамлакатлари арсеналида жанубий денгизларга чиқиш имконини берувчи иккита йўл бўлади. Бир томондан, Чабаҳар ва Бандар-Аббос портларига чиқувчи амалдаги коридор, иккинчи томондан — кейинчалик Карачи ва Гвадар портларига чиқиш имкониятини берувчи Мозори-Шариф—Кобул—Пешовар.\nМасалан, лойиҳа тўлиқ амалга оширилиши билан Покистондан Ўзбекистонга юкларни ташишга 35 кун эмас, балки 3—5 кун етарли бўлади. Деярли бир ойлик йўл ўрнига, атига бир ҳафатадан кам вақт кетади.\nЭслатиб ўтамиз, 2 февраль куни Афғонистон, Покистон ва Ўзбекистон давлатлари ўртасида ўтказилган уч томонлама учрашувда Мозори-Шариф—Кобул—Пешавор темир йўли узунлиги 573 километр бўлиши, қурилиш лойиҳасига 4,8 миллиард доллар кредит жалб қилиниши маълум қилинган.\nТемир йўл қуриш лойиҳасини молияштириш учун Ўзбекистон, Афғонистон ва Покистон давлат раҳбарлари номидан қўшма мурожаати асосида АҚШ Халқаро тараққиёт молия корпорациясининг ва бошқа халқаро молия институтлари маблағларининг жалб этилиши кўзда тутилган.\nЛойиҳа учун тегишли ҳужжатларни тайёрлаш 2021 йил июнгача якунланади. Темир йўл қурилиши 2022 йилнинг сентябрь ойида бошланиши режалаштирилган.\nМавзуга доир: Хитой—Қирғизистон—Ўзбекистон темир йўли қурилиши Қозоғистон ва Россия манфаатларига мос келмайди — эксперт\n07:30, 21.04.2022 101706\n07:30, 15.05.2022 83101\n12:45 Бугун 535\n12:29 Бугун 1187\n12:25 Бугун 1900\n12:00 Бугун 2561\n07:30, 19.05.2022 46903


А.Қодиров ЛГБТ ва ахборот пирамидаси ҳақида — сизга ёқмаган ёки сиз хато деб ҳисоблаган хабарни рад этинг — Sof.uz\nА.Қодиров ЛГБТ ва ахборот пирамидаси ҳақида — сизга ёқмаган ёки сиз хато деб ҳисоблаган хабарни рад этинг\n24.06 08:40 309 Ўзбекистон\nОлий Мажлис Қонунчилик палатаси Спикери ўринбосари, «Миллий тикланиш» демократик партияси фракцияси раҳбари Алишер Қодиров бу ҳақида, жумладан, шундай деб ёзади:\n"Венгрия 18 ёшгача болаларга ЛГБТ ғояларини тарғиб қилиш мумкин эмаслиги ҳақида қонун қабул қилди.\nШу сабаб Европа Иттифоқига аъзо мамлакатлар томонидан Венгрияга нисбатан жиддий таъсир чоралари кўришгача бўлган чақириқлар, танқидлар янграмоқда.\nШвейцарияда ҳижоб ўрашни тақиқлаш бўйича қонун қабул қилинганида ҳамма олқишлаган эди.\nРостдан ҳам Европада яшаётган инсонлар шу қадар диндан нафратланадилару, бежинсларга ҳурматлари шунчалар баландми?\nТаҳлилларга қарасангиз ЕИга аъзо давлатларнинг деярли барчасида аҳолининг асосий қатлами томонидан ЛГБТ ғоялари қўллаб-қувватланмайди, камида «мендан узоқроқ юрса бўлди» қабилида ёндашув. Швейцарияда эса, билишимча, Европанинг энг бағрикенг халқи яшайди.\nЖамиятда устувор талаб нима эканлигини одамлар белгиламай қўйганига 20 йиллар бўлди, менимча. Ижтимоий тармоқларда оқни қора, қорани оқ қилиб юбориш технологияси муваффақият билан ишлатилмоқда. Беш сўм пул ёки бешта фолловер илинжида билиб ёки билмай бу тизимга ишлаб ётганлар қанча…\nАхборотни истеъмол қилиш ПИРАМИДАСИ ҳақида гапиргандим. Ўқиб кўрарсиз…\nБерилган ахборотни ўқимасдан истеъмол қилиш, ёлғон хабар эканлигини билиб туриб эътиборсиз қолдириш ёки шахсий ғараздан келиб чиқиб қоралашда иштирок этиш сизни бу тизимнинг хизматкори эканлигингизни яққол исботидир.\nСизга ёқмаган ёки сиз хато деб ҳисоблаган хабарни рад этинг ва бу ҳақида муносабат билдиринг. Албатта маданият билан. Ҳақорат учун 4,9 млн.сўмдан 49 млн.сўмгача жарима ёки озодликдан маҳрум қилишгача жавобгарлик белгиланган. Сизни ҳеч ким шикоят қилмагани эртага ҳам шикоят қилмаслигини кафолатламайди.\nФақат шу шаклда дунёни троллар бошқаришига қаршилик кўрсатишимиз мумкин".\n31.07 13:52 579\nБугун, 16:35 15 Ўзбекистон\nБугун, 16:04 98 Ўзбекистон\nБугун, 11:48 310 Ўзбекистон\nБугун, 10:18 313 Тиббиёт


Ўзбек мухолифати Ислом Каримовни ағдариш режасида собитқадам « Ўзбекистон Халқ Ҳаракати\nЧехия пойтахтида ўзининг иккинчи қурултойини ўтказаётган Ўзбекистон Халқ Ҳаракати (ЎХҲ) Ўзбекистон Президенти Ислом Каримов ҳукуматига қарши кураш режасини ишлаб чиққан.\n30 June 2012 - 10:51\nҲаракат фаоллари ва кузатувчилар дохил 50 нафар киши иштирок этаётган қурултойда қабул қилинган ушбу режа етти банддан иборат.\nУларда ЎХҲни Ўзбекистон халқига танитиш ҳаракатларини “янада кенгайтириш”дан тортиб Каримов ҳукуматининг “даъфатан йиқилишига ва ҳатто бунинг оқибатида келиб чиқадиган катта хаос эҳтимолига тайёр туриш” зарурати қайд этилади.\nБандларда, шунингдек, “талабалар ва армиядаги аскар ёшлар ўртасида ташвиқотни ошириш” лозимлиги таъкидланган.\nАсосан хорижда яшаётган мухолифатнинг бир неча гуруҳини ўзида бирлаштирган ЎХҲ ўтган йил Берлинда таъсис этилган эди.\nПрага қурултойи иштирокчилари қизғин баҳслар ортидан ЎХҲнинг ўзгартирилган низомини тасдиқладилар.\nАммо, ҳаракатнинг ниҳоий мақсади ўзгаргани йўқ. У ҳам бўлса, “Ўзбекистонда мавжуд сиёсий тузумни ағдариш ва эркин, ҳуқуқий, адолатли фуқаровий жамият ўрнатиш”.\nҚурултой ташкилотчилари тарқатган баёнотда “Дунёда энг мустабид режимлардан биттаси бўлиб қолаётган Ўзбекистондаги тузумнинг Ғарб тарафидан ҳеч бир шартсиз қўллаб-қувватлаётганиши инсонларда таажжуб уйғотмоқда. Бу вазиятда биз ўзбек мухолифати вакилларининг ўз кучимизга, халқимизнинг кўмагигагина ишонишдан бошқа чорамиз йўқ”, дейилади.\nҚурултойда чиқиш қилган ЎХҲ раҳбари Муҳаммад Солиҳ ҳаракат мақсадига эришиш осон бўлмаслигини айтди.\n“Бизнинг ишимиз 100 метрга чопиш мусобақаси эмас. Биз сиз билан узоқ йўлга чиқдик,” – деди Муҳаммад Солиҳ. – “Бу йўлда сабрлилар, матонатлилар ва Яратганннинг тақдирига ишонганларгина ғолиб бўлажак.”\nҚурултойнинг иккинчи кунида оммавий ахборот воситалари вакиллари учун матбуот анжумани ўтказиш режаланган.


Пойтахтда ўтказилган сўровномада ота-оналарнинг 70 фоизи 10–11-синфлар қайта очилишини ёқлашмоқда\n00:40 / 19.06.2017 30079\nДам олиш куни бўлишига қарамасдан, бугун — 2017 йилнинг 18 июнини таълим тизимини ривожлантириш соҳасида тарихий кун бўлди, деб аташ мумкин. Мактабларда сўров ўтказилди, унинг якунига кўра ота-оналар 10-11-синфларнинг тикланиши учун «ҳа» ёки «йўқ», дея ўз фикрларини билдиришлари керак эди.\nКеча бош вазир Абдулла Арипов иштирокида мактаб директорлари, халқ таълими вазирлигини пойтахт туманларидаги бўлимлари, шунингдек, вазирлик вакиллари иштирокида йиғилиш бўлиб ўтгани ҳақида хабар берган эдик.\nЙиғилиш давомида бош вазир Президентимиз Шавкат Мирзиёевнинг Учтепа туманидаги 78-мактабга ташрифи давомида 10–11-синфларни тажриба тариқасида қайта тиклаш борасида берган таклифини эълон қилди.\nШу куннинг ўзидаёқ бош вазир Абдулла Арипов халқ таълими вазири Улуғбек Иноятовга 18 июнь куни соат 8:00 дан 16:00 гача 10–11-синфларни қайта жорий этишга рози ёки рози эмаслигини аниқлаш юзасидан сўровнома ўтказиш вазифасини топширган эди. Сўровнома натижалари ҳукуматга шу куннинг ўзидаёқ тақдим этилиши белгилаб қўйилган эди. Сўровнома якунларининг расмий натижалари эълон қилинмасдан аниқки, қатнашувчиларнинг фикри бўлинади: бу таклифни қўллаб қувватлаётганлар ҳам бор, шунингдек, 10-11-синфларнинг жорий этилишига қаршилар ҳам. Ижтимоий тармоқларда янграётган фикрларда, таҳририятга келаётган мурожаатларда ҳам бу ҳол кўзга ташланиб турибди.\nКун.уз’га халқ таълими вазирлигидаги манбанинг хабар беришича, пойтахт мактабларидаги 9-синф битирувчиларнинг ота-оналари фикрини ўрганиш давомида ўтказилган сўровнома дастлабки таҳлилларига кўра, ота-оналарнинг 70 фоизи мактабларда 10- ва 11-синфлар очилишини, фарзандлари лицей ёки касб-ҳунар коллежларидан кўра мактабда ўқишни давом эттиришларини ёқлашмоқда.\nОта-оналарнинг аксарияти буни фарзандларининг ҳали ёшлиги, улғайгунга қадар ўзларнинг кўз ўнгида, маҳаллада назоратда бўлишини исташаётгани билан тушунтиришган. Кун.узга маълумот берган манба бу ҳолат юзасидан келгусида вилоятларда ҳам жамоатчилик фикри ўрганилишини маълум қилди.\n«Ота-оналар, албатта, фарзандларининг ўқиши, юриш-туриши назоратда бўлишини хоҳлашади, чунки мактабда назорат кучлироқ, ўқувчилар эса аксинча, эркинроқ бўлишни — ота-она ва ўқитувчилар назоратидан холироқ коллеж ёки лицейларда ўқишни исташади», деди манба.\n«Бу вазиятда ҳеч кимнинг ҳуқуқлари поймол қилинмайди, дастлабки сўров натижалари албатта таҳлил қилинади ва шунга яраша қарор чиқарилади», деди Кун.узга маълумот берган манба.\nАбдулла Арипов кеча бўлиб ўтган йиғилишда 2017 йилнинг сентябридан пойтахт туманларининг ҳар бирида 4 тадан мактабда 10–11-синфлар тажриба тариқасида очилиши ҳақидаги режа билан ўртоқлашган. Тошкент шаҳрида 11 та туман борлиги инобатга олинса, 44 та мактабда янги ўқув йилидан 10-синф, келгуси ўқув йилидан эса 11-синф фаолият кўрсатиши мумкин.\nБундан ташқари, мактабларда 7 ёшга тўлмаган болалар учун «нолинчи» деб аталаётган тайёрлов синфлари ҳам очилади..\nБош вазир 10- ва 11-синфлар учун ўқув-услубий режаларни тайёрлаш борасида топшириқ ҳам берган.